24 « iraila « 2019 « Prentsa oharrak\nUdaltzaingoak bazar bat zigilatu du Koroatzearen auzoan, ez dituelako segurtasun bermeak betetzen ebakuazioari dagokionez\nKategoriak: Prentsa oharrak — Komunikazio Zerbitzua / Servicio de Comunicación — 24 iraila 2019 17:59\nUdaltzaingoko Ingurumen Atalak, suhiltzaileen laguntzarekin, bazar bat zigilatu du gaur Koroatzearen auzoan, kautelazko neurri gisa, ez duelako betetzen ebakuazioen alorreko araudia.\nSalerosketa aretoak ikuskatzen dituen Ertzaintzaren atal espezializatuak eskatuta joan dira bertara. Izan ere, esku-hartze horietako batean gabezia handiak antzeman dituzte establezimenduan, eta udaltzainei joateko eskatu diete.\nBertaratu direnean, udaltzainek egiaztatu ahal izan dute dendak ez zuela ebakuazio-biderik, eta korridorea ez zela metro eta hogei zabal, salgai gehiegi metatuta zituelako. Hori dela eta, suhiltzaileen laguntza eskatu dute; haiek berriro ikuskatu dute, eta establezimendua kautelagatik ixteko beharra berretsi.\nLekua zigilatutakoan, dagokion txostena bidali zaio Udaleko Ingurumen Plangintza eta Kudeaketako Zerbitzuari. Hark gertakariak balioetsi eta behar den bezala jokatuko du; bidezkoa bada, administrazio-zigorrak tramitatuko ditu.\nPrentsaurrekoa. Liburutegietako urria-abendua denboraldiko jarduera programa aurkeztea\nEguna. Asteazkena, irailak 25\nHarrera ekitaldia Sorkuntza, enplegu eta gazte arloko praktika onak direla eta\nParte hartzaileak. Gazteria zinegotzi Miren Fernández de Landa\nAdriano VI.aren kalean, Louis Heintz kalean, Ramon y Cajal kalean eta Senda ibilbidean AMVISAren sarea hobetzeko lanek trafiko etenak eragingo dituzte asteartetik aurrera\nAMVISAko lanak dosierra\nUrriaren 1ean hasita eta zenbait hilabetez, AMVISAk saneamendu- eta hornikuntza-sarea berritzeko lanak egingo ditu Adriano VI.aren kalean, Louis Heintz kalean, Ramon y Cajal kalean eta Senda ibilbidean. Manuel Iradier kaleko eta Gasteiz hegoaldearen zati handi bateko isurketak biltzen dituen saneamendurako kolektore zaharra aldatzea da obraren helburu nagusia, eta inguru horietan trafiko eten handiak eragingo ditu. Lanek ia 2 milioi euroko inbertsioa eskatuko dute.\nLanen lehen faseak zenbait hilabete iraungo du, eta Ramon y Cajal kalean Florida kaletik datozen ibilgailuak baino ezingo dira sartu. Gaztelako aterako sarbidea ere mugatu egingo da, eta “Zubi Urdinetik” Musikaren ibilbideko auzokoak baino ezingo dira sartu. Gainerako ibilgailuak, baita Diaz Ruiz de Olano Margolariaren kaletik doazenak ere, Gasteiz hiribidetik desbideratuko dira. Gasteiz hiribidetik Laskarai kalerako sarbidea ere itxita geratuko da.\nBestetik, eta lehen asteetan, Florida kaletik Ramon y Cajal kalera iristen diren ibilgailuek Micaela Portilla kalera jo beharko dute, ezingo baitute Louis Heintz kalerantz jo. Louis Heintz kalera bakarrik hiri autobusak sartu ahalko dira, eta Katedraleko aparkalekuaren erabiltzaileak, Cadena y Eleta Apezpikuaren kalean barrena.\nInguru horretatik ibilgailu pribatuan ez zirkulatzeko gomendatzen du Udalak, guztiz ezinbestekoa ez bada. Aste honetan hasiko dira gorabeherak seinaleztatzen, baita erabil daitezkeen desbideratzeak ere. Ordezko bide gisa Hegoalderantz jotzea (Salbaterrabide) eta Gasteiz hiribidea proposatzen dira; Hona hemen beste aukera batzuk: Tanis Agirrebengoa kaleko tunela hartzea Antoniareneko biribilgunetik, edo Rosalia de Castro kaletik joatea Gaztelako atearen eta Fontetxako Gazteluaren kalearen arteko bidegurutzetik aurrera. Inguruetan ikastetxe ugari dagoenez, AMVISAk informazioa emango die, gurasoei helaraz diezaieten.\nMugikortasun Planari buruzko erakusketa ibiltaria jarriko da ikusgai zortzi gizarte etxetan, proiektua azaldu eta herritarren partaidetza sustatzearren\n-Erakusketa goizez eta arratsaldez ikusi ahalko da astearteetatik ostiraletara, eta goizez, larunbatetan. Hamar paneletan, Mugikortasun Iraunkorraren eta Espazio Publikoaren Planaren berrikuspenaren alderdi garrantzitsuenak aurkezten ditu, eta herritarren ekarpenak jasotzeko espazio bat ere badu\n-Nahi duten taldeek bisita gidatuak hitzartu ahalko dituzte, xehetasunak ezagutzeko\nMugikortasunaren eta Espazio Publikoaren zinegotzi Amaia Barredok Mugikortasun Iraunkorraren eta Espazio Publikoaren Planaren berrikuspenari buruzko erakusketa inauguratu du gaur, Aldabeko gizarte etxean. Joan den astean aurkeztu zen hasierako dokumentuaren gakoak auzo guztietara hedatzea da erakusketa ibiltariaren helburua. “Azaroaren 24ra arte, hiriko zortzi gizarte etxetan jarriko da erakusketa. Proposatutako neurri berriak zuzenean ezagutzeaz gain, herritarrek proposamenak eta iritziak azaldu ahalko dituzte horretarako egokitutako espazio berezi batean, zeinean monitore espezializatu batek emango baitie arreta. Izan ere, herritarrei informazioa helarazi nahi diegu, eta haien parte hartzea sustatu, hiriarentzat hain garrantzitsua den plan hau hobetu eta aberaste aldera”, azaldu du zinegotziak.\nErakusketaren atariko moduluan Mugikortasun Planaren lehen 10 urteen emaitzak ezagutu ahalko dituzte bisitariek, animaziozko bideo labur baten bidez. Ondoren, 10 informazio-panel jarri dira, planaren bederatzi helburu nagusiak eta jarduera garrantzitsuenen laburpena azaltzen dituztenak: super-etxadiak, oinezkoentzako sarea, garraio publikoa, bizikleta, ibilgailu pribatuentzako sarea, azpiegitura berdearen sarea, lanera joateko mugikortasuna, eta salgaiena. Mugikortasun iraunkorrago baten onurak aletzen dituen panel batek biribiltzen du atal hori. Azkenik, parte hartzeko gune bat egokitu da, herritarrek ekarpenak zuzenean egiterik izan dezaten; horretarako, “postalak” erabiliko dituzte. Ohiko bideetatik ere egin ahalko dituzte ekarpenak, baita udalaren webgunean erakusketari buruz ireki den berariazko atalean ere.\nErakusketa irailaren 28ra arte (larunbata) egongo da Aldaben, eta ondoren beste zazpi gizarte etxetatik ibiliko da: Ibaiondo (urriak 1-5), Iparralde (urriak 8-11), Lakua (urriak 15-19), Hegoalde (urriak 22-26), Zabalgana (urriak 29-azaroak 2), Judimendi (azaroak 5-9) eta Salburua (azaroak 19-24). Hiriko alderdi guztietara iristea da asmoa, herritar orok informazioa eskuratu eta parte hartzerik izan dezaten. Monitore espezializatu batek emango du arreta informazio-gunean, 10.30etik 13.30era eta 16.30etik 20.30era asteartetik ostiralera, eta 11.00etatik 14.00etara larunbatetan, jaiegunetan izan ezik. Jasotako ekarpen guztiak udal teknikariek aztertuko dituzte.\n“Plan honek berebiziko garrantzia du hiriaren etorkizunerako, eta uste dugu jende guztiak ezagutu beharko lukeela; beraz, erakusketa ikustera animatzen ditugu, eta iritzia ematera, denon artean amaierako agiririk onena osa dezagun azkenean“, azpimarratu du Amaia Barredok.\nErakusketaren idazkaritza teknikoak auzoetako taldeengana jo du bisita gidatuak hitzartzera animatu daitezen eta proposamen guztiak bertatik bertara ezagutzerik izan dezaten. Nahi duen orok eska dezake bisita egitea erakusketaren ordutegian, udalaren webgunean. “Horrela, eskatzen duten guztiei planaren hainbat alderdiri buruzko informazio zehatzagoa eskaini nahi diegu”, aipatu du Mugikortasun zinegotziak.\nErakusketa amaitu ondoren, Mugikortasun Iraunkorraren Herritar Foroaren saio bat egingo da, erakusketan zein herritarren postontzian egindako ekarpenak eztabaidatzeko.\nGasteizko Maratoi Erdiaren 42. edizioa abenduaren 22an egingo da, eta dagoeneko 1.000 pertsonak baino gehiagok eman dute izena\nKategoriak: Prentsa oharrak — Komunikazio Zerbitzua / Servicio de Comunicación — 13:13\nGasteizko Maratoi Erdiaren 42. edizioa abenduaren 22an egingo da aurten, eta aurreko edizioetan lortutako parte hartzea — 3.500 pertsona batez beste— berdintzea da asmoa. Izena emateko bigarren fasearen erdian gaudelarik, 1.000 atletak baino gehiagok eman dute izena; urriaren 31ra arte egongo da zabalik fase hori, eta hirugarrenak azaroaren 1etik 22ra arte iraungo du.\nKirol eta Osasun zinegotzi Livia Lópezek proban emakumeen partaidetza gero eta handiagoa dela nabarmendu du aurkezpenean, aurreko edizioan % 14koa izan baitzen. Orobat azpimarratu du “balio erantsia” duela “proiektua % 100ean bertakoa izateak. Gasteiz horrelako probetan enblematikoa izan dadin Federazioak eta klubek egiten duten ahalegina aitortu eta eskertu beharra dago”, esan du, eta lasterketan parte hartzera animatu. Aurkezpenean harekin batera izan dira Andrés Sánchez, Arabako Atletismo Federazioaren lehendakaria, Mikel García, Federazioaren antolakuntza arduraduna, eta Kepa Koldo Ortiz de Urbina, Laboral Kutxako Komunikazio eta Marketin arduraduna.\nAntolatzaileek espero dute 42. ediziorako aukeratu duten data, abenduaren 22a, erakargarria gertatuko dela hirira beste garai batean etortzerik ez duten eta Eguberriak direla kausa Gasteizera itzultzen diren atletentzat. Gogoan izan behar da, halaber, Maratoi Erdiak Arabako Txapelketaren kategoria duela eta, beti bezala, txikientzako bertsioa ere izango duela, eskola kategoria guztiei irekia.\nDatorren edizioan ibilbidea aldatuko da. Izan ere, tranbia hegoalderantz luzatzeko eta autobus elektriko adimentsua ezartzeko lanek trazadura aldatzera behartu dutelarik, atleten igarobidea erdialdera zertxobait hurbiltzeko ahalegina egin da, eta biren kopurua murrizteko, lasterketa azkarragoa izan dadin. Azken kilometroa, esaterako, Unibertsitateko ibilbidetik eta Frai Francisco ibilbidetik joango da, Cervantes ibilbideko helmugaraino.\nUdaltzaingoarekin batera ari dira ibilbidearen aldaketak zein Mendizabalean ordezko aparkalekuak prestatzen, Mendizorrotzeko aparkalekua erabiltzerik ez duten parte-hartzaileek ibilgailua han uzterik izan dezaten.\nUdaltzaingoak 25 urteko gizonezko bat atxilotu zuen atzo, gida-baimenik gabe gidatzeagatik bide-segurtasunaren aurkako delitu bat egin zuelako, izan ere, ez baitu inoiz gida-baimenik eskuratu. Gida-baimenik gabe gidatzen harrapatu duten laugarren aldia zen, eta oraingo honetan, Alibarra kalean gertatu da.\nGertaera horiek 17:30ak aldera izan ziren, eta 092 zenbakira egindako dei batek jakinarazi zuen pertsona hori Jundizko industrialdean gidatzen zihoala, gida-baimenik gabe.\nIzapide egokiak bete ondoren, epailearen esku utzi zuten.\nUdaltzaingoa 24 urteko beste gizonezko bat ikertzen ari da, eta hori ere dagokion gida-baimenik gabe gidatzen hauteman zuten bere autoarekin Telesforo Aranzadi kalean barrena zihoala.\nAzkeneko 24 orduetan 8 trafiko-istripu erregistratu dira, nahiz ez den zauriturik egon.\nAtzo 23 salaketa aurkeztu ziren Polizia Judizialean.\nZinema-komisarioen topaketa, Zinema Gaur zikloaren IV. edizioaren udazkeneko programazioko berritasun nagusia\nUrriaren 7tik azaroaren 25era bitartean izango da Montehermosoko ohikoaz bestelako zinemaren zikloa; 9 proiekzio eta lantegi bat.\nUrriaren 7an hasiko da, Montehermoso kulturunean, ohikoaz bestelako zinemaren laugarren edizioaren udazkeneko programazioa. Bederatzi proiekzio izango dira, baita lantegi bat eta zinema-komisarioen nazioarteko topaketa bat ere, urriaren 18tik 20ra bitartean.\nKultura eta Gizarte Etxeen zinegotzi Estíbaliz Cantok eta zikloaren koordinatzaile Garbiñe Ortegak aurkeztu dute prentsaurrekoan.\n“Zinema Gaur aukera paregabea da hala ohikoa ez den zinema gustuko dutenentzat nola zinema oro har gustuko dutelarik hori ezagutzeko jakin-mina dutenentzat. Bi edizio besterik egin ez bada ere, zikloa sendotuta dago zinemarekiko grina partekatzeko espazio gisa”, adierazi du Cantok.\nUrriaren 18tik 20ra bitartean izango den zinema-komisarioen nazioarteko topaketa da edizio honetako berritasun nagusia, praktika horri buruz hausnarketa egitea eta ideiak trukatu eta zabaltzea helburu. Gune ireki, malgu eta pizgarria izango da, non komisario nazional eta nazioartekoek beren ikuspuntu, esperientzia eta estrategiak trukatu ahalko baitituzte, bai beren artean, bai publikoarekin. Zinema- edo arte-komisarioei, zinema-ikasleei, artistei eta kultur kudeatzaileei zuzenduta dago.\nMANUEL ASÍN, Nafarroako Museoko zinema-komisarioa, eta Madrilgo Arte Ederren Zirkuluko programazio-arduraduna.\nALEXANDER HORWATH, komisarioa eta idazlea. Viennale (1992-97) eta Vienako Filmmuseumen (2002-17) zuzendari ohia, Kasseleko Documenta 12 ekimeneko zinema-programaren komisarioa izan da, baita zinemari buruzko liburu ugariren editorea ere, besteak beste Film curatorship liburuarena.\nANDREA LISSONI, VDrome-ren fundatzaile eta programatzailea, gaur egun Londresko Tate Film-eko komisario nagusia.\nCARLOS MUGUIRO, komisarioa, irakaslea, Punto de Vista zinemaldiaren lehen zuzendari artistikoa, eta gaur egun Donostiako Elías Querejeta Zine Eskolako zuzendaria.\nGARBIÑE ORTEGA, komisarioa eta komisariotzako irakaslea Elías Querejeta Zine Eskolan eta ESCACen, gaur egun Punto de Vista zinemaldiaren zuzendaria da.\nMARIA PALACIOS CRUZ, LUXeko (London) zuzendaria, Elías Querejeta Zine Eskolako Komisariotza Arloko arduraduna, eta Punto de Vista eta Courtisane ekitaldiuetako programatzailea, besteak beste.\nGLORIA VILCHES Centre de Cultura Contemporània de Barcelonako Xcèntric ekimenaren arduraduna da.\nIzen ematea, doan: 945 161 830, info.montehermoso@vitoria-gasteiz.org\nUrriak 7, 19:30: Diana Toucedoren film laburrak\nUrriak 14, 19:30: TARDE PARA MORIR JOVEN. Dominga Sotomayor. Txile. 2018. 110 min.\nUrriak 21, 19:30: Garai eta leku desberdinetako hiru film: “Where I Am Is Here”, Margaret Tait, UK, 1964, 35 min. 16 mm, proiekzio digitalean; “Despedida”, Alexandra Cuesta, Ekuador/US, 2013, 10 min., 16 mm, proiekzio digitalean, eta “Tombent les heures”, Blanca Camell Galí, FR/ES, 2018, 25 min., digitala. Saioaren programatzaile eta aurkezlea: María Palacios Cruz, zine-komisarioa eta irakaslea Elías Querejeta Zine Eskolan.\nUrriak 26: HOME MOVIE DAY: Etxeko Zinemaren Eguna urriko hirugarren larunbataren inguruan ospatzen da mundu zabalean. Parte hartzeko gonbitea egin nahi die Montehermosok etxean Super 8 eta 16 mm-ko formatuetan egindako filmak dituztenei. Proiekzioa baino 30 minutu lehenagora arte jasoko dira filmak, gainbegiratzeko eta segurtasun osoz proiektatzeko. Antolatzailea: Fósforo kultur elkartea.\nUrriak 28, 19:30: EL MAR LA MAR. JP Sniadecki, Joshua Bonnetta. 94 min. / 2017 / Estatu Batuak. P. Sniadecki zuzendaria saioan izango da.\nUrriak 4, 19:30: SE NATURAL: LA HISTORIA NO CONTADA DE ALICE GUY. Pamela B Green. AEB, 2018, 120 min. Marta Selva programatzailea saioan izango da.\nAzaroak 11, 19:30: FILMAR EL DESEO, VIAJE A TRAVÉS DEL CINE DE MUJERES. Marie Mandy. Belgika. Frantzia, 2000, 60 min.\nAzaroak 18, 19:30: CHEZ JOLIE COIFFURE. Rosine Mfetgo Mbakam. Belgika, 2018. 71 min.\nAzaroak 25, 19:30: TIERRA SOLA. Tiziana Panizza. Txile, 2017, 107 min.\nUrriak 5 eta 6, 10:00 – 14:00: Zinema-lantegia: Espiritu aliatuak, elkarren ondoko irudiak Diana Toucedoren eskutik. Sortzaileei, ikasleei eta ikus-entzunezkoen alorrean interesa duen orori zuzendua.\nEraztun Berdeko flora eta fauna ezagutzeko gonbita egin du IGIk jardueraz betetako udazkeneko agenda prestatuta\nErakusketak, hitzaldiak, txangoak eta ikastaroak Gasteizko natura modu didaktikoan ezagutzera emateko.\nIrailaren 26an hasiko da izena emateko epea, Udalaren web-orrian, Atarian, 010 telefonoan eta gizarte etxeetan.\nIngurugiro Gaietarako Ikastegiak Eraztun Berdeko flora eta fauna ezagutzeko gonbita egiten du, udazken honetarako presatutako agenda betea lagun. Antolatutako erakusketa, hitzaldi, txango eta ikastaroek modu didaktikoan hurbilduko digute Gasteizko natura. Irailaren 26an hasiko da izena emateko epea, Udalaren web-orrian, Atarian, 010 telefonoan eta gizarte etxeetan.\nErakusketei dagokienez, oso arrakastatsua izaten ari da hegazti eder eta koloretsuen argazkiak biltzen dituen “Hegodun mundua” argazki-erakusketa, zeinetan 13 natura-argazkilari ospetsuren lanak ikus daitezkeen.\nUdazkeneko bigarren erakusketan Euskal Herrian izandako Ibaien ur-goraldi eta uholde ikusgarrienak izango dira ikusgai urriaren 22tik azaroaren 24ra. URA-Uraren Euskal Agentziarekin batera prestatutako erakusketa honek ibaien dinamikak berezko duen fenomeno natural baten inguruan kontzientziatu eta sentsibilizatzea nahi du.\nAzkenik, “GDT European Wildlife Photographer of the Year” erakusketa izango da, eta natura argazki harrigarriak izango dira ikusgai.\nHitzaldiei dagokienez, astronomia-zaletuek hitzordua dute urrian Arabako Astronomia Elkarteak antolatutako hitzaldi-zikloarekin, non zeruko zikloak, Esne Bidearen behaketa eta desagertutako konstelazioak izango diren hizpide. Urriaren 10ean hasiko da hitzaldi-zikloa.\nHorretaz gain, gure biodibertsitatea zaintzen ikasteko hiru hitzaldi izango dira Atarian: “Crisis silenciada”, “Mejora de la conectividad para la fauna en la autovía A-1” eta “Conservación de la naturaleza en las ciudades”.\nArgazkia: Ramon Aranbarri\nUdazken honetako berrikuntza argazkigintza arloko ikastaro eta lantegiak izango dira, esaterako “Fotografía al carbón” , “Fotografiar sin cámaras: las plantas pioneras” (biak Olarizuko etxaldean) eta “Pintar con luz” (Atarian).\nOlarizuko etxaldeak irekita jarraitzen du eta landare eta barazkien inguruko hainbat jarduera izaten ditu bertan. Azaroaren 9an “Pequeños jardines en guirnalda” jarduera izango da eta abenduaren 21ean “Centros navideños con planta viva” lantegia.\nUdazkena iristearekin batera Salburuko oreinak urteko hitzordu garrantzitsuenerako presatzen dira: marrualdirako. Atariak hiru jarduera antolatu ditu marrualdiarekin atsegin hartzeko: bat oinez izango da, beste bat bizikletaz eta azkenekoan afari eder bat ere izango da.\nHorretaz gain, igandero. Atariatik irten eta “Los Fresnos” behatokirantz irtengo gara Salburuko hegazki eta fauna ezagutzeko (11:30etik 13:30era). Bertaratuek gai horren inguruko ezagutzak landu ahalko dituzte.\nIGIk mantendu egiten du baso-igelen gorria eta bere errunaldia ezagutzeko Gasteizko Mendietara egiten duen irteera. Orobat mantendu du hiru hilean behin ingelesez egiten den “Birdwatching in Salburua” jarduera.\nIxileku Kultur elkartearen saioek ostegunetan jarraituko dute: “Berdeguneak, leku isilak”, “Igel bat bezain lasai eta adi” eta Meditaziorako ibilaldiak eta isiltasuna” .\nHalaber, azpimarratzekoak dira “Tokian tokiko garien aldaerekin egindako ogien eta indaba dastaketa” (azaroaren 22an Olarizun) eta “La Exploradora” elkartearen “Eraztun berdea, plastikorik gabeko eraztuna” jarduera (azaroaren 10ean).\nJardueren agenda PDF formatuan\nAsteburu honetan, 34 konpainiak eta 132 artistak baino gehiagok hartuko dute parte Gasteizko Erdi Aroko Azokan\nLehenengo aldiz, akuilu-makuiluz eta suzko malabarismoz osatutako ikuskizun bat eskainiko da, Desmodium konpainia frantziarraren eskutik\n17.000 apaingarrik baino gehiagok eraldatuko dute almendra aurten, iaz baino 7.000 gehiagok\nIrailaren 27, 28 eta 29an, Gasteizko erdiguneko muinoaren iragan urruna irudikatuko du Erdi Aroko Azokak. XVIII. edizioan 34 konpainiak eta 132 artistak girotuko dituzte azokaren esparruak; iaz, berriz, 120 izan ziren.\nEmanaldien artean, “Ayalatarren eta Callejatarren leinuen arteko borroka” da berritasuna, zeinean Ágora Teatro taldeak bi familia horien arteko etsaigoa antzeztuko baitu. Bi bandoek Gasteizen boterea eskuratzeko borrokatuko dute elkarren kontra, Fernando Katolikoa hirira iristen den arte.\nIkuskizun nagusia “A la lisière du Nord” antzerki ibiltaria izango da: fauno handiak, animalia fantastikoak, espirituak eta xamanak dira protagonista akuilu-makuilu pneumatikoz, suzko malabarismoz eta musika aztoragarriz osatutako koreografia batean.\nDesmodium konpainia frantziarrak hiru emanaldi egingo ditu egunean, ostiraletik igandera, Santa Maria plazatik abiatuta, ia ordubete irauten duen koreografiarekin muinoko kaleak liluratzeko. Zehazki, 17:30ean, 19:30ean eta 21:30ean hasiko dira kalejirak ostiral eta larunbatean, eta 13:30ean, 18:00etan eta 21:00etan, igandean.\nErdi Aroko azokaren zifra esanguratsuenen artean, aipatu behar dira hirigune historikoan barrena paratuko diren 17.000 apaingarritik gora (iaz 10.000 izan ziren) artisautza, elikadura eta jan-edateko 260 saltokiak, eta antzinako lanbideei buruzko 61 lantegiak.\nOhi bezala, FEDASOCek (Erdi Aroko Hiriguneko Merkatarien Federazioa) 35 saltoki kudeatuko ditu, hiriko artisau eta merkatarien eta Almendrako Azokako artisauen artean. Beste behin ere Upelen Ibilbidea antolatuko dute, 2 euroan pintxo-potea eskainiko duten tabernen artean.\nErdi Aroko Azokaren azken edizioak 200.000 pertsonatik gora erakarri zituen. Tamaina handiko setio-makinen erakusketa jarriko da halaber, aurreko urteetan arrakasta handia lortu baitu. Santa Maria plazan jarriko da, eta katapulta, balezta, trabukete eta arieteen kopia fidelak ikusi ahalko dira, besteak beste. Orotara Erdi Aroko hamar arma tipiko, zeinek gerlariei gotorlekuetan sartzen eta lurraldeak konkistatzen laguntzen baitzieten.\nFalerina lorategian, tortura-tresnen eta lanabes tradizionalen erakusketez gain, “ardien etxola” bat jarriko da, artzaintza, motzaldia, jeztea eta oro har artzainen bizimodua zertan den azaltzen duena.\nHerrixka bat txikienentzat\nBeste urteetan bezala, txikienei txoko bereziak eskainiko zaizkie. Haurrentzako 92 joko izango dira orotara. Nabarmendu beharra dago berriro jarriko dela “musgui”-en herrixka xarmatua, non txotxongiloak, ipuinak eta kondairak topatu ahalko baitituzte, eta eskuz eginiko jostailuak.\nHerrixka menderakaitza izeneko espazioaz ere gozatu ahalko dute; Erdi Aroko kanpamentua da hori, gerraririk gabea, uztai-tiroa eta esgrima praktikatzeko, garaiko kantuak eta erromantzeak ezagutzeko zein aurpegia margotzeko.\nLehiaketak eta atrakzio solidarioa\nBerritasun gisa, aurten “txalupa ekologikoa” deritzon atrakzioa antolatu da. Horretan biltzen den dirua Larrialdietarako Arabako Funtsari emango zaio; Udalak eta Aldundiak kudeatzen dute funtsa, munduan gertatzen diren larrialdi-egoeretan laguntzeko.\nGainera, herritarrak azokan modu aktiboan parte hartzera gonbidatzeko asmoz, mozorro lehiaketa bat prestatu da, eta jantzi onenak sarituko dira. Horrez gain, argazki lehiaketa ere egingo da, sare sozialak baliatuz.\nIrisgarritasun eta informazio hobea\nInklusioa sustatzeko eta kolektibo guztiei azokaz ahalik eta gehien gozatzen laguntzeko, ekintza berezi batzuk planteatu dira propio dibertsitate funtzionala duten pertsonentzat: sarbide konplikatua duten espazioak egokitu egingo dira, pertsona guztiak edonora iritsi ahal izateko; pregoian eta haurrentzako txotxongiloetan zeinu-hizkuntzako interpretazioa izango da; mugikortasun murriztuko pertsonentzat inguruko baranda duen plataforma bat prestatuko da, ikuskizuna eroso eta ikustea galaraziko lukeen elementurik gabe, eta mugikortasun mugatua duten pertsonentzat egokitutako komunak egongo dira.\nInformazio gehiago: Erdi Aroko Azoka, 2019\nParteka ezazu zure esperientzia sare sozialetan: #MercadoMedievalVG #ErdiArokoAzokaVG


Nola funtzionatzen du Google Adwords | Martech Zone\nGoogle Adwordsen funtzionamendua\nAzaroaren 10ean, asteazkenean, 16 4ko otsailaren 2017a, larunbata Chris Bross\nInfografia bikaina argitaratu genuen nola Google Adwords Adrank lanak. WordStream-ek infografia hau garatu du orain Google Adwords-ek nola funtzionatzen duen erakusteko, iragarkia jartzera daraman bilaketako erabiltzaile batek egiten duen jarduera ezagutzera emateko. Google Adwords-ek Google-k publizitate-sarreren 97 mila milioi dolarreko% 32.2 hartzen du!\nEmandako WordStream - ziurtagiria AdWords bazkide.\nTags: google adwordsgoogle adwords infografiaInfografiaordaindu bilaketaPPC\nChris-en bazkidea da EverEffect, espezializatuta Ordaindu klik bakoitzeko kontuen kudeaketa, SEO aholkularitza Web Analytics. Chris-ek 16 urte baino gehiago daramatza Interneten Fortune 500 enpresekin eta lineako esperientziak zuzentzen eta ezartzen espezializazioa negozioak, produktuak eta zerbitzuak sustatzeko. Chrisen espezialitateen artean daude; Bezeroen lineako autozerbitzua, bilaketa-motorren optimizazioa (SEO), bilaketa-motorren marketina (SEM), merkataritza elektronikoa, lineako bezeroen eskuraketa, bihurketa-taktikak, Interneteko estrategiak garatzea, lineako ROI neurketa.\nDataSift-ekin korronte sozialak aztertzea\nArgitaratu zure txikizkako inbentarioa linean Milo-rekin


Bi lehiaketatan hartuko dute parte Izarraitz Igeri Elkarteko kideek asteburuan | Izarraitz Igeri Elkartea\n← Zuzendaritzan batzorkide berri bat\nEskerrik asko, Antonio! →\nOsteguna, 2018 azaroa 29 atalean izarraitzie -k publikatua\nBi lehiaketatan hartuko dute parte Izarraitz Igeri Elkarteko kideek datorren asteburuan. Izan ere, Bergaran eta Azpeitin izango dira Izarraitzeko igerilariak.\nInfantil, junior eta absolutu mailako igerilariek Neguko Liga Probintzialeko hirugarren jardunaldia izango dute zapatu honetan, abenduaren 1ean, Bergarako Agorrosin Kiroldegiko igerilekuan. Jardunaldia arratsaldeko 15:45tan hasiko da.\nBestalde, Izarraitz Igeri Elkarteko alebinek Azpeitiko Udal igerilekuan izango dute hitzordua. Alebinek baita ere, denboraldiko 3. jardunaldia izango dute. Azpeitiko lehiaketa, arratsaldeko 16:00tan hasiko da.


Filosofia / Ezagutu iezaguzu / Factor CO2\nEzagutu iezaguzu: Filosofia\nFactor CO2 klima aldaketaren inguruan zerbitzu profesionalak eskaintzen dituen enpresa da, filosofia berdin batekin. Pertsonekin eta lan taldearen parte diren gizon eta emakumeekin konprometitua dago, tratamendu duin eta lan-baldintza onak eskainiz. Bertan lan egiteko proiektu atsegingarri eta etorkizunekoa izan nahi da, berritzaile eta sortzailea bezeroen beharretara moldatuak dauden ekimenak garatuz.\nHalaber, bere izaeraren berezko parte bat bezala, Factor CO2-k konpromesu handia du berotegi efektuko gasen isurpen minimoak sortzen duen eredu sozialarekin. Hau dela eta, bere karbono aztarna neutralizatzen du eta bere emisioen neutralizazioa PAS 2060 arauarekin ziurtatu duen Espainiako lehenengo enpresa bihurtu da.\nGainera, Factor CO2-k kalitate eta ingurugiro kudeaketako ISO 9001, ISO 14001 eta EMAS-ekin lan egiten du. EMAS sistemarekin, Factor CO2-k 2008.etik egiten du bere Ingurumen Deklarazioa, bere ardura ingurumenarekin, eskaintzen duen zerbitzuen kalitatea alde batera utzi barik, islatzen duena. Deklarazioa eskatzen duenei bidaliko zaie mail bat bidaliz info@factorco2.com Bulegoak


Jehobaren lekukoen bilerak | Bilera-aretoen helbideak | JW.ORG\nEzagutu gure bilerak. Aurkitu gertuen duzun bilera-aretoa.\nHitzaldi berezia: Martxoan zehar, Jehobaren lekukoen kongregazioetan hitzaldi berezi bat emango da. Honen gaia hauxe izango da: «Aurkitu al duzu balio handiko harribitxia?». Hitzaldi honetan, Jesusen bi parabola aztertuko dira. Gainera, hauen ikasgaiak gure bizitzan nola aplikatu ditzakegun ere azalduko da.\nKoronabirusari (COVID-19) buruzko oharra: Pandemia dela eta, gure bilerak birtualki egiten ari gara. Bilera batera nola konektatu jakiteko, mesedez, jar zaitez harremanetan Jehobaren lekuko batekin edo klik egin beheko botoian.\nBilatu gertuen duzun helbidea (leiho berria zabaltzen du)\nJehobaren lekukoak astean bi aldiz elkartzen dira Jainkoa adoratzeko (Hebrearrei 10:24, 25). Edonor etor daiteke bilera hauetara. Bertan, Bibliak esaten duena aztertzeaz gain, ikasitakoa erabiltzen ere irakasten da.\nBilera hauetako atalik gehienetan entzuleek parte hartu dezakete, ikasgeletako solasaldien antzera. Bilerak kanta eta otoitz batekin hasten eta amaitzen dira.\nBileretara etortzeko ez duzu Jehobaren lekukoa izan beharrik; izan ere, nahi duen oro etor daiteke. Ez dago ordaindu beharrik eta ez da inoiz diru-bilketarik egiten.\nPartekatu Partekatu Jehobaren lekukoon bilerak\nJehobaren lekukoon bileretara etortzera animatzen zaitugu


Chavista inkontrolatuek istilu larriak eragin dituzte Bolibarren – Izparringia\nEuskal Herria 2013(e)ko martxoak 7 Iruzkinik ez\nChavista talde inkontrolatu batek istilu larriak eragin ditu goizean Bolibarren (Bizkaia), Hugo Chavezen heriotzak asaldatuta herrian “Bene-benetako Errepublika Bolibartarra” ezartzen saiatu denean.\nBolibartarrak lasai-lasai esnatu dira, harik eta dozena bat pasatxo Chavista auzoan sartu eta Errepublika ezartzen saiatu den arte. (Irudia: Janfri@Wikipedia)\n“Jeneralak umezurtz utzi gaituen honetan, zer hobe Simon Bolívarren beraren jaioterrira etorri eta BBEB (Bene-Benetako Errepublika Bolibartarra) ezartzea baino!!!”- oihukatu du chavisten buruak, Simon Bolívar askatzailearen monolitoaren aurrean. Erreboltariak Bolibartarren jauregian sartu dira jarraian, eta gero Bolibarren Museorantz jo dute, Bene-Benetako Errepublika Bolibartarreko Gobernu Bolibartarraren egoitza bertan ezartzeko asmoarekin.\nOrduan, Museoko arduradunak azaldu die Simon Bolívar ez zela Bolibarren jaio, Venezuelan baizik. “Hurrengo baterako ea hobeto informatzen zareten!!!” oihukatu die iraultzaileei, nahiko modu zakarrean, kafe ordua izorratu baitiote.\nChavista inkontrolatuek onartu dute “iraultzaileak bai, baina edukatuak ere bai” badirela, eta segituan alde egin dute auzotik, sartzean kalean barreiatutako konfeti, eskuorri eta banderolak jaso ostean. Oraindik ez dago argi taldea guztiz desegin ala Ziortzako monasterioa erretzera joan den.\nPost a Reply to txargain cancel\nLast reply was 2013(e)ko martxoak 7\nView 2013(e)ko martxoak 7\nAitortu gabeko nire argazki batekin RT @izparringia Chavista inkontrolatuek istilu larriak eragin dituzte Bolibarren http://t.co/uerzbpFSFM\nRT @izparringia: Chavista inkontrolatuek istilu larriak eragin dituzte Bolibarren http://t.co/V77P8gB3Cf\nChavista inkontrolatuek istilu larriak eragin dituzte Bolibarren XD http://t.co/nhQQQ1GDTU\nChavista inkontrolatuek istilu larriak eragin dituzte Bolibarren http://t.co/qt2VKb8Uy4 #chavistak\nRT @izparringia: Chavista inkontrolatuek istilu larriak eragin dituzte Bolibarren http://t.co/qt2VKb8Uy4 #chavistak\nIzparringia Copyright © 2018.


Itzulpena haurrentzako liburugintzan — EIZIE Elkartea\nAzken hamar une hauetan euskarazko haur liburugintza izugarri indartu da, gaur egun euskaraz egiten den produkzio osoaren portzentaia altu bateraino iritsiz. Eta honek baditu bere arrazoiak:\nIkastolak indartzean (1960an birsortu ziren gerra ondorengo lehenengoak) ikasle eta irakurle txiki eta gazteen kopurua goraka joan zen, merkatu berri eta eske handiko bat sortuz.\nEuskal irakaskuntzak sortu duen bezero potentzial honen beharrak ugariak eta ezberdinak dira. Haurrak 6 urterekin irakurtzen ikasten duenetik 14 urte bitarte (gutxi gorabehera) liburu asko kontsumitzen du, gaurko argitaletxeen produkzioaren zati handi bat adin honetako bezeroei eskainia dagoelarik.\nEuskal liburua ez omen da errentagarria, entzuten dugu alde guztietatik. Batez ere tiradaren urritasunagatik gertatzen da hau eta tirada urria da irakurlegoaren kopurua ere hala delako. Bada, haur literatura munduan posible da tirada handixeagoak egitea, irakurleen kopurua ere, oraingoz behintzat, nabarmenki handiagoa bait da.\nGaur egun ikastoletatik pasa den gazte helduen kopurua (18 urtetik gorakoak) handi samarra izanagatik, handien literatura gutxi saltzen da, lehengo zaharrek euskaraz irakurtzeko ohiturarik ez dutelako, eta gaurko gazteek irakurtzeko zaletasun handirik ez dutelako estadistikek diotenez.\nGuzti honek eragin handia izan du haur liburugintza suspertze honetan.\nHaur liburugintza hau bi ataletan bereziko genuke:\nAtal hau aztertzen hasi aurretik ongi letorke aitortzea euskal testugintza orokorki begiratuta ez dela errentagarria. Ikasturte konkretu batzuei begira prestatutako zenbait liburu errentagarri izan daiteke epe luzera, baina inbertsio handi samarra egin behar duzu aurretik eta gero liburua salduko ote den edo ez kezkatan egon behar duzu bizpahiru urtez. Eta zenbait libururekin badakizu aurretik inbertitutako dirua inoiz berreskuratzera iristen bazara zorte onekoa izan zarela kasu horretan.\nGuzti honengatik argitaletxeek ezin zuten beren burua arinki arriskatu testugintza munduan eta Eusko Jaurlaritzak EIMA (Euskal Ikasmaterialgintza) izeneko programa berezi baten bidez, subentzio edo diru-laguntza batzuk bideratu zituen testugintza sustatzeko asmoz, horretarako baremo batzuk ezarriz. Laguntza hauei esker euskarazko testugintza arlo eta maila guztietara iristen ari da, bai edukien aldetik eta bai itxuraren aldetik gero eta liburu hobeak eta dotoreagoak plazaratuz.\nTestuliburu hauek era guztietakoak dituzu, hasi irakurketa-idazketaren prozesutik eta Unibertsitateko Ekonomia edo Eboluzioaren Norabideak izeneko tituluetaraino iritsiz.\nTestuliburu hauen barne egituraketari buruz zera esan genezake: Euskal Herrian sortuak direla denak, Elkar Argitaletxearen kasuan behintzat, Espainiako, Frantziako eta Kataluniako zenbait testuliburu aztertu ondoren. Garbi ikusi dugu oraingoz itzulpenaren bideari heltzea ez zela onuragarria ikastoletako irakaskuntza tradizioari eta Euskal Herriko berezitasunei leial jarraitu nahi badiegu. Inoiz ongi etor liteke Fisika, Kimika eta Zientzietako libururen bat edo beste itzultzea, baina jokaera positiboagoa iruditzen zaigu Euskal Herrian bertan sormena indartzea eta bultzatzea. Eta sortzeko gauza ez garen arloan itzulpenera jo beharko dugu edo moldaketa egokiak egitera. Edozein ikasgai emateko gai bihurtu behar dugu euskara eta honek zenbait garaitan itzulpena ere onartzera behartuko gaitu. Hobe izango da hau gaiak erdara hutsez ematea baino. Baina oraingoz aitortu behar dugu gure testuliburuak euskaraz sortuak direla. Bego, beraz, aitorpena.\nHala ere zehazpen txiki bat egin nahi nuke. Hizkuntza Arloa lantzeko sarritan irakurgaiak oinarritzat hartzen dira. Geroko irakurleak gaurko ikastola eta eskoletatik aterako direla kontuan hartuz eta hizkuntza ikasteko irakurketa ezinbesteko bitartekoa dela gogoan edukiz, Hizkuntza Arloa lantzeko "Zipristin" izeneko irakurgai sailkatuak aurkituko dituzu sail horretan. Eta sail hau egiteko mundu guztiko ipuinez eta literaturzatiez baliatu gara, kasu batzuetan itzulpenera ere joz. Honela haurrak Euskal Herriko ipuin, tradizio eta literaturaz gain, beste zenbait herrialdetakoak ere ezagutuko ditu. Beraz, testuliburuetan esan genezake itzulpenik ez dagoela, irakurgaien kasu berezi horretan izan ezik.\nB) Haur literatura\nHemen berez irakaskuntz arloko funtziorik ez duten irakur-liburuak sartuko genituzke.\nHala ere haur literaturaz ari garenean gogoan eduki behar da haurrak bere garapen psikofisikoan aro oso ezberdinak igarotzen dituela eta aro ezberdin horietan bere egarria eta jakinmina asetzeko liburu mota ezberdinak behar dituela.\nLiburu hauetako zenbaitek kutsu edo ukitu pedagogikoa ere eduki dezake, baina bestetik literatur mundurako zubi edo laguntza gertatzen dira askorentzat.\nOhar hauek gogoan izanik ELKAR Argitaletxeak dituen Haur Literaturako sail ezberdinen enumerazioa egingo dugu, bakoitzaren berezitasunak laburki azalduz:\n3-4-5 urte → Teo mutuak Saila: Kartulinazko liburu plastifikatu sendoak, letrarik gabe, irudiak "irakurtzeko".\nTeo margotu, ebaki eta erantsi Saila: Koloreen ezagutza sakondu eta eskuak trebatzeko.\nIbai margotu Saila: Koloreen zaletasuna eta ezagutza lantzeko.\n5-6 urte → Txintxinbela Saila: Irakurtzenhasi berrientzat.\nApurrak Saila: Irakurtzen hasi berrientzat, letretan oinarritua.\nLetrak bertsotan: Oraintxe argitaratzeko.\nLucky Luke Saila: Irakurri, margotu eta eransteko ipuinak.\n5-8 urte → Axut Saila: Aintzinako euskal ipuinak, bi modutara eskainiak: kaligrafiaz eta inprimategiko hizkiz.\n6-7 urte → Globo berdea Saila: Aukera ezberdinez osaturiko liburuak.\nTxorromorro Saila: llustrazio bereziak eta letra gutxi.\n6-8 urte → Teo Saila: Interesgune ezberdinak landuz eta marrazki aberatsez hornituak.\nLa Galera ipuinak: Animalien istorioak, alegiak. Alfer Saila: Euskal Herrian girotutako abentura istorioak.\n7-8 urte → Ibai Saila: Marrazki handiak eta fantasia.\nLulu Saila: Telebistako pertsonaia ezagunaz.\nCharlie Rivel Saila: Pailaso ospetsu baten istorioak.\n7-9 urte → Lumabelar Saila: Euskal ipuinak: lamiak, jentilak, Tartalo...\n7-10 urte → Perkax Saila: Ipuin luze samar eta bariatuak.\n8-10 urte → Txalupa Saila: Ilustrazio dotorez egindako ipuinak: euskaraz, galegoz, katalanez eta gaztelaniaz.\n9-11 urte → Sorgin Saila: Euskal Herriko ipuin zahar egokituak.\nFlannery eta bere astakiloak: ETBko marrazki bizidunetako pertsonaiak.\n9tik aurrera → Tintin Saila: Komiki ezaguna euskaratua.\nAsterix Saila: Komiki ezaguna euskaratua.\n9-12 urte → Txanpa Saila: Narrazio eta ipuin luze samarrak.\n9-15 urte → Sor Saila: Narrazio luze, nobela, txiste-liburu, abenturak\nItzul Saila: Munduko haur literaturako liburu interesgarrienen itzulpenak.\n9-11 urte → Bostak Saila: Enid Blyton-en liburu ezagunen itzulpenak.\n11-15 urte → Aukera ezazu zeure abentura Saila: Irakurlea bera bihurtzen da istorio hauen protagonista, norberak aukeratzen bait du istorioaren haria...\nSail guzti hauetan banaturik 318 titulu daude. Horietatik 195 itzulpenak dira (% 61)\n108 euskaraz sortuak (% 34)\n15 letrarik gabeak (% 5)\nHemendik ondorioak berehala atera daitezke:\nItzulpenen kopurua biziki handia da, erdia baino dexente gehiago atal honetan sartzen bait da (% 61)\nEuskarazko produkzioa ere ez da makala kopuru absolutuari begiratzen badiogu (108 titulu), baina portzentaiari begiratuta nahiko apala da oraindik (% 34).\nEuskarazko 108 titulu horietatik 26 ipuin herrikoiak dira, beraz euskal egileak sortuak edo moldatuak 82 bakarrik, izango lirateke. Eta 82 titulu hanen sortzaileak 30 idazle izango dira. Eta 30 egile hauetatik gehienek liburu bat edo bi bakarrik idatzi dituzte. Beraz, haur literatur munduan euskal idazle emankorrak oso gutxi dauzkagu.\nItzulpen politika egoki baten beharra\nAurreko atalean ikusi dugun bezala sortzaile gutxi daukagu oraindik Euskal Herrian. Euskal egileek luzera ertaineko liburuak sortzen dituzte batik bat, 60-80 orrialdetakoak, fantasiaz beteak eta ipuinen jenerokoak edo inoiz narrazio luze samarren bat. Eta hutsune nabariak geratzen zaizkigu bete gabe hauekin bakarrik osatu nahi baditugu behintzat gure haur literaturako sail guztiak. Abenturazko liburuak, gai sozialak erabiltzen dituztenak, errealismoan oinarritutako liburuak, gazteen tematika ukitzen dutenak eta beste zenbait falta zaizkigu euskaraz sortzeko. Eta hauez gain munduan zeLar bada hainbat obra literatur aldetik eredutzat harizen dena.\nBa, euskal haurrek horiek denak ezagutzea nahi badugus itzulpenetara jotzea beste biderik ez zaigu gelditzen. Eta bide aberats eta osasungarria derizkiogu honi, honela gure ghettoa ulziz kultura ezberdin eta literatur joera berrietara zabalduko bait ditugu gure ateak, arnas berri, freskoa hartuz.\nBaina horretarako itzulpen politika egoki bat sortu beharko litzateke. Gaur argitaletxe bakoitzak ahal duena egiten du, inoiz bi argitaletxek liburu bera itzultzea ere suertatuz.\nItzulpena argitaletxearentzat garesti gertatzen da eta itzultzailearentzat merkeegi apika, hortik bakarrik bizitzeko. Erdarara edo katalanera egi ten diren itzu Ipenak askoz merkeagoak dira, baina hizkuntz zailtasunak ere askoz gutxiago dituzte hango itzultzaileek, testu berbera itzultzeko denbora arras laburragoa behar dutelarik.\nBeste arazo bat ere badago itzulpenen arlo honetan. ETBrako edo erakunde ofizialetarakoegiten diren itzulpenak oso ongi ordaintzen dira eta argitaletxeek ezin dute horrenbeste ordaindu, non eta liburuen salneurria dexente garestitzen ez duten. Ondorioz itzultzaile onenek batezere itzulpen ofizialakegiten dituzte, haur literaturarako itzultzaile egokiak aurkitzea zail bihurtuz.\nItzulpenak egin nahi direnean bada beste zailtasun bat inoiz gaindi ezina gertatzen dena: baimenak lortzearena alegia. Itzuli nahi duzun liburuaren eskubideak edo copyrigt-a argitaletxeren baten eskuetan egoten da eta inoiz egilearen edo honen ondorengoren baten eskuetan. Eta itzultzeko eskubideak lortzeko zailtasunak egoten dira sarritan eta inoiz hirugarren argitaletxe batek euskarara itzultzeko eragozpenak ipintzen dizkizu, berak Espainia osorako eskubideak dituela ziunatuz, Alfaguara argitaletxeak liburu batzuekin egin digun bezala, euskaraz argitaratzea galeraziz.\nZailtasun hauek denak gainditzeko Administrazioak hiru puntu hauetan bere laguntza eskain dezakeela uste dut:\nItzultzeko interesgarri liratekeen liburuen zerrenda zabal bat eskaini. Argitaletxeekzerrendahorretatik itzuliko lituzkete liburuak eta Jaurl aritzari komunikatuko liokete zein l iburu itzultzeko asmoa duten. Honela titulu bera ez litzateke bi eta hiru aldiz itzuliko.\nArgitaletxeren batek beste tituluren bat ikusiko balu itzultzeko interesgarri eta horretarako asmorik balu, baita ere Jaurlaritzari gaztigatuko lioke liburu itzulien zerrendan ipini dezan.\nJaurlaritzak liburu horien itzulpenerako laguntza bereziren bat eskainiko luke, liburuen salneurria garestiegia izan ez dadin.\nItzuli nahi diren liburu horien eskubideak lortzeko laguntza eskainiko luke, Jaurlaritzaren laguntzaz errazago izango bait zaio argitaletxeari behar diren baimenak eskuratzea.\nEta azken gogoeta txiki bat korolario gisa itzulpenen sail ho netan ari diren edo garen guztiontzat: ea lortzen dugun euskara egoki, aberats, (erraz —hau beti ez da posible izango—) eta ulerkorra egitea itzulpenak egiterakoan.


Maite Segurola: "Jendarte justuagoa eraiki nahi dugu" - Azpeitia - uztarria.eus\nMaite Segurola: "Jendarte justuagoa eraiki nahi dugu"\nuztarria 2005-04-17 18:04\nMaite Segurola Bilgune Feministako kidea da, eta Matraka astekarian jendeak egindako galderei erantzun zien\n"Sexuen arteko desberdintasunak amaitzeko jendartearen eraldatzean sinetsi eta hori bultzatzen duen oro da feminista", dio Segurolak\nMatraka astekariak astero pertsonaia jakin bati galdera irekiak, hau da, edonork egiteko aukerakoak egiten dizkio. Azken zenbakian Maite Segurola azpeitiarrari egin diote. Segurola Bilgune Feministako kidea da. Elkarrizketa, berriz, honako hau da:\n"Bilgune feministako kidea da, eta emakumearen inguruan sortutako estereotipoak eta sexu bereizketa atzean uztea du xede. markatatuko bidetik kanpoko helburua.\nZer esan diezaiekezu "feminista = lesbiana" diotenei?\nTopiko handia da. Feministak gizonen kontra gaudelako ustetik abiaturiko sineskera delakoan nago. Hori ez da inondik inora egia.\nTxikitatik pentsamendu horrekin hezi zintuzten etxean, ala zeure kabuz sartu zinen feminismoaren munduan?\nNeure kabuz eta ia kasualitatez hasi nintzen parte hartzen herriko emakumeen batzarrean. Instituturako balio sexistei buruzko lan bat egin behar nuela eta, informazio bila joan nintzen. Eztabaidarako gune irekia aurkitu, eta betiko harrapatu ninduen.\nZehaztu al zenezake feministen pentsamendua hitz gutxitan?\nFeminismoa ulertzeko hamaika era dago. Nire ikuspegitik, sexuen arteko desberdintasunak amaitzeko jendartearen eraldatzean sinetsi eta hori bultzatzen duen oro da feminista.\nZer esango zenioke matxista bati, sexu jolas bila inguratuz gero?\nJarrera matxista-paternalistarik erakutsiz gero, haizea hartzera bidaliko nuke, baina jaso dugun heziketa halakoa izan da: emakumeari harremanetan funtzio pasiboa izaten erakutsi zaio, eta gizonari aktiboa. Hezkuntza hezkidetzailea eta errespetua dira gakoa.\nFeminismoa ez al da matxismoaren beste muturra?\nFeminismoa sexuen arteko parekidetasunaren inguruan gogoetak egin eta antolatzen dituen korronte ideologikoa da. Matxismoa, berriz, emakumea menpeko subjektutzat duen sistema patriarkalean birsortzen den jarrera. Ekintza matxista orok emakumea mendean hartzen du, eta feministak guztiontzako jendarte justuagoa eraiki nahian gabiltza.\nEz al zaizu iruditzen feministek askotan mutilak baztertu dituzuela? Mutil feminista batek zergatik ezin du, esaterako, Lilathoian parte hartu?\nLilathoia ez da feministentzako lasterketa, emakumeentzakoa baizik; emakumeen artean kirola sustatzeko eta martxoaren 8a ospatzeko egiten da. Emakumeok bildu eta ekimenak bideratzen baditugu, ez dugu egiten gizonak baztertzeko, gure egoeraren kontzientzia berreskuratzeko eta eztabaidarako guneak irekitzeko baizik.\nNesken aldeko diskriminazioa ez al da alderantzizko matxismoa?\nDiskriminazio baikorra instituzioetatik bultzatutako ekimena da. Hainbat azterketak diotenez, emakumeok, nahiz eta nota hobeak izan, zailago daukagu lanpostuak lortzea. Baldintza beretan emakumea aukeratzen da, berez sarbidea zailagoa duelako, baina ez da nahikoa; jendartea aldatu behar da.\nZerk okaztatzen zaituztete feministok sexuari dagokionez?\nAskatasunez aukeratzeko eta aukera dena delakoa izanda ere bazterketarik ez jasateko eskubidean oinarritzen gara.\nGaur egun nola ikusten duzu emakumeen egoera?\nNahiz eta emakumeon eskubideen inguruan aurrerapauso izugarriak eman diren, egoera oso larrian gaude. Botereak eskubideen lorpenarekin guztia eginda dagoela saldu badigu ere, jendartean sexu bereizketak dirau.\nEz duzu uste Irun eta Hondarribikoak ez direnek ez luketela muturra sartu behar bertako alardeetan?\nBi herri jakinetatik haratago doa. Emakumeoi festan parte hartzeko aukera debekatu zaigu, tradizioaren izenean. Are gehiago, guztien parte-hartzea defendatu beharko luketen erakundeek, hau da udalek, ahal duten guztia egiten ari dira aurrerapausorik eman ez dadin, Gasteizko Parlamentuan onartutako Berdintasun Legeari muzin eginez. Zergatik ez dugu defendatuko emakumeok gure parte-hartzea?"


Hilekoaren festa Indian, tabuak apurtzeko — Gaztezulo\nHilekoaren festa Indian, tabuak apurtzeko\nHilekoaren festa Indian, tabuak apurtzeko Misoginiaren aurkako protesta jendetsua egin dute New Dehlin, erlijioarekin lotutako debekuei aurre egiteko. https://www.gaztezulo.eus/albisteak/hilekoaren-festa-indian-tabuak-apurtzeko https://www.gaztezulo.eus/albisteak/hilekoaren-festa-indian-tabuak-apurtzeko/@@download/image/Captura de pantalla 2020-03-04 a las 11.37.36.png\nMisoginiaren aurkako protesta jendetsua egin dute New Dehlin, erlijioarekin lotutako debekuei aurre egiteko.\n"Hilekoarekin dagoen emakumea naiz eta harro nago" irakurri daiteke festan sukaldean janaria prestatzen ibilitako emakumeetako baten amantalean. Hain zuzen, Indian erlijioak hainbat ekintza egitea debekatzen die emakumeei menstruazioan, kozinatzea edota tenpluetan errezatzera sartzea kasu. Hilekoaren inguruko tabuak apurtzeko helburuarekin, duela egun batzuk hilekoaren festa jendetsua antolatu zuten New Dehlin, janaria, puxikak, musika eta sekulako giro ederrarekin.\nMenstruazioa lotsarako eta ezkutuan ibiltzeko kontua da Indiako herrialde askotan, eta neska zein emakumeek sekulako misoginia jasaten dute egun oraindik. Hain zuzen, aurtengo otsailaren 11n, Shree Sahajanand Girls Institute neskentzako unibertsitate erresidentzian lo egin behar zuten 68 neskei biluztea behartu zieten, hilekoa ez zutela egiaztatzeko. Erresidentzia hau Swaminarayan Sampradaya talde hinduak gestionatzen du. Gazteek salaketa jarri zuten, eta Gujurat unibertsitateko arduradunek erresidentziako zuzendaria kaleratu zuten.\nDena den, herrialdean oraindik emakumeen aurkako praktikak egiten dira hilekoarekin lotuta; Nepalen adibidez, emakumeei etxetik kanpo bizitzea behartzen diete menstruazioak irauten duen bitartean. Ohitura honi chhaupadi deitzen diote, eta legeak debekatzen duen arren, praktikan jarraitzen du. Hala, iaz emakume bat eta bere bi seme-alabak hil egin ziren etxetik kanpo kalean egotearen ondorioz.\nTenpluan errezatzera sartzeko debeku bat hilekoa duten emakumeei zuzendutakoa.


ikasbil.eus: irakurgai-mailakatuak-fitxa: Beirazko kanpaia\nEgilea: Sylvia Plath\nItzultzailea: Garazi Arrula Ruiz\nNobela erdi autobiografikotzat zuen Sylvia Plath idazle estatubatuarrak eta esperientzia pertsonal batetik abiatzen da, baina eztabaidagarriak diren gai unibertsal asko ukitzen ditu, besteak beste, feminismoarekin lotutakoak. 60ko hamarkadarako aitzindaritzat jo daitezkeen aldarrikapenak egin zituen Sylvia Plath egileak lan honetan, gaur egun ere lortzeko bidean daudenak, gainera.\nUda arraro eta sargoria zen. Rosenberg senar-emazteak elektrokutatu zituzten uda, eta nik ez nekien zer ari nintzen New Yorken. Exekuzioek ergeldu egiten naute. Deskarga elektrikoz hiltzearen ideiak ondoezik jartzen nau, eta ez zen beste hitzik egunkarietan: titularrak begi arranpalo zelatan kale-kantoi guztietan eta kakahuete- eta lizun-usaineko metro-aho guztietan. Ez zuen nirekin zerikusirik, eta hala ere buruan etengabe zebilkidan zer-nolakoa izanen zen bizirik erretzea, goi eta behe.\nGarazi Arrula Ruizek ETB 1eko Ahoz aho saioan aurkeztu zuen eleberria, baita Sylvia Plath egilea bera ere.\nEl Diario Vascon argitaratu zen liburuaren iruzkina hemen duzu irakurgai.


Imitazioz jatea | Consumer\nElikadurarekin obsesionatuta dauden eta dietan egoteko zain dauden amek beren alabak elikadura-jokabidearen nahaste bat garatzeko prest jar ditzakete.\nIkerketek erakusten dute neskek nola imitatzen duten amaren elikadura-estiloa.’ Kezkagarria da ea amak dietekin edo pisuarekin obsesionatuta dauden. Portaera txar horrek elikadurarekin harreman txarra izateko aukera ematen die alabei.’ Izan ere, elikadura-portaeraren arazoak garatzen dituzten alaba nerabeak dituzten amek ere jarrera eta portaera kezkagarriagoak dituzte elikadura-nahasterik ez duten alaben amek baino, zenbait ikerketak jasotzen duten bezala.\nIrudia: jauna/andrea Sharon Pruitt\nImitazioz jatea (edo ez jatea)\nAmek eragina dute beren alaba nerabeen elikagai osasuntsu edo osasungaitzen kontsumoan\nNeskek amaz elikatzeko modua imitatzen dute. Portaera hori are nabariagoa eta nabarmenagoa da amek dietaren bat, jateko modu berezi edo erradikalen bat jarraitzen badute. Australiako Flinders Unibertsitateko Cancerreko Flinders Zentroan egindako ikerketa baten egileek neska nerabeen elikadurasusmoa ikusi zuten: amek eragin erabakigarria izan dezakete beren alaba nerabeek elikagai osasuntsuak (landareak, frutak, barazkiak) edo osasungarriak (energia-karga handia, azukre eta koipe ugari) kontsumitzean.\nEragin hori nabarmenagoa zen amaren eta alabaren arteko hurbiltasunaren arabera. Kezkagarriena da, amak elikadurarekin obsesionatuta badaude eta etengabe dietak egiten badituzte, joera izan dezaketela alabak elikatze-jokabide patologiko baterako eta elikadurarekin harreman osasungaitz baterako.\nJanariarekin harreman negatiboa\nHaurrek bizitza osoan etengabe jasotzen dituzten mezu negatiboek, elikatzeko moduari dagokionez (“ez duzu hainbeste jaten”, “hau ez zaizu komeni”, “gizendu besterik ez duzu egiten”, “horrek kaloria asko ditu”, “horrek ez du frogatzen gantz gehiegi duelako”…), ez dute laguntzen haurrek janariarekin harreman on eta osasuntsua izan dezaten. Gauza bera tonu konstruktiboarekin esatea eta elikadura osasungarria duen dieta identifikatzea funtsezkoa da ondo jatea eta ondo sentitzea lortzeko.\nObsesioa janariarekin eta pisuarekin\nEsteban Cañamares psikologo klinikoaren hitzetan, gurasoek arazo larri bat dute, eta arreta berezia merezi du baldin eta “beti zainduta egoten badira zer jaten duten edo jaten ez duten, larrituta pisu gehiegi dutelako, eta larrituta egoten dira gaizki elikatuta egon daitezkeelako”. Obsesio horren ondorioz, haurrak txikitatik egon daitezke dietan, eta oso zorrotzak izan daitezke haien elikadurarekin, horrek dakarren arriskuarekin. Izan ere, urteen poderioz, seme-alabek elikatze-jokabidearen arazo larria izan dezakete, edo haurrek irakatsitakoaren kontrako elikatze-modua izan dezakete.\nGorputzaren irudia eta itxura\nTestuinguru horretan bertan, gurasoek seme-alaben gorputz-itxurari buruz dituzten jarrerak eta iruzkinak erabakigarriak dira haurraren garapen eta heldutasun psikologikoan. Amek eragina izan dezakete beren alaben elikatze-portaeran, pertzepzioetan eta gorputz-irudian, beren jarrera eta portaera eredugarri izateraino.\nAlaben gorputz-itxurari buruz amek egiten dituzten iruzkinak funtsezkoak dira nesken garapen eta heldutasun psikologikoan.\nArgaltasunari, lerdentasunari, pisu-arazoei edo baskulari lotutako edertasunari buruzko mezu barneratuenak dituzten amek, edo gorputz-irudiari garrantzi handia ematen diotenek, probabilitate handiagoa dute elikadura-portaeraren patologia bat duten alabak izateko. AEBetako Western Oregon Unibertsitateko Psikologia Dibisioak egindako azterlan batean jaso zen hori.\nIkerketaren arabera, beren gorputz-irudiari eta elikatze-jokabidearen nahaste-arrisku handiagoari dagokienez, aldagai hauek sartzen dira: amaren atzeraelikadura negatiboa, amak alabaren irudia ez onartzea edo alabak nesken elikatze-ereduari buruz duen boto negatiboa.\nPublizitatea, modari buruzko kanpainak eta hainbat produktu edo objektu (autoak, paisaiak, edariak, elikagaiak…) sustatzea, sarritan emakume argal, eder, altu eta lerden irudiekin batera izaten dira, eta horiekin emakume gehienek ez dute “ezagutzen” ez identifikatzen. Rosa Maria Raichek argitaratutako “Elikadura, emakumeen eredu estetikoa eta hedabideak” gidan (balio didaktikoagatik gomendagarria), publizitateak igortzen dituen eta erne egon behar duten “mezuei” buruz ohartarazi eta gogoeta egitera gonbidatzen da:\n“Gorputz perfektua eta mehea izan behar duzu, eta horrek arrakasta eta zoriontasuna ekarriko dizu”.\n“Nahi duzun gorputza duzu”.\n“Gorputz hau lortzeko bitartekoak daude”.\nPublizitateak “ezkutatzen” duenari buruz ere ohartarazi du adituak. Izan ere, nerabezaroan dieta egiteak geroko pisua handitzen laguntzen du, eta horren arrazoia da dieta komertzial askok ez dutela funtsik eta mirari-dieten irizpideak betetzen dituztela: ez dute funtzionatzen eta ez dira ez seguruak ez eraginkorrak pisua galtzeko, ez eta osasun ona izateko ere. Gainera, publizitateak ez ditu erakusten makillajearen ondorioak edo atzean dagoen argazkiei ukituak emateko lan guztia.\nelikadura hijas-eu imitación-eu madres-eu nahasmendu


Migrazioak - Gaiak - 101L\nLondresen bizi izan zen 21 urtez\nDonostiara iritsi baino lehen, Londresen bizi izan zen. Ingelesa ikastera joan zen hara, eta 21 urte eman zituen.\nHungaria eta Donostiatik aparte ez da beste inon bizi izan.\nBere sorterriko jenderik ez Donostian\nEz du bere herrialdeko beste inor ezagutu Donostian daramatzan sei urteetan.\nValle de la Serenako bizimodua\nLeonor Nogales García (1953) Valle de la Serena, Badajoz, Espainia\n5-6 urterekin etorri zen Euskal Herria, lehenengo Aizpurutxora (Azkoitia) eta gero Zumarragara. Gurasoen herrian wolframio meatze bat zegoen eta herritarrek egiten zuten bertan lan. Bigarren Mundu Gerran alemanen esku zegoen meatzea; handik ateratako materialarekin soldaduentzako kaskoak egiten ziren. Baina gerra ondoren meatzea itxi egin zen eta orduan hasi zen jendea handik alde egiten. Herria handia da baina gaur egun biztanle gutxi ditu. Udan gurasoen etxera itzultzen dira eta han badituzte senideak.\nGurasoek lan egiten zuten meatzea itxi zenean, lan bila etorri behar izan zuten Euskal Herrira. Leok txikitako oroitzapen gutxi du, baina anaia zaharrenak gogoan du hango bizimodua: baserriko lan gogorrak, jolasteko denbora gutxi...\nLan asko baina etxe gutxi\nZumarragan hasiera batean lehengusuekin elkarbanatzen zuten etxea. Beraien etxea izan zutenean, lehengusuen lagunak ere etxean hartzen zituzten denboraldi batez. Etxe gutxi zegoen orduan, beraiena erosi zutenean egiteko zegoen eta guztiz amaitu gabe zegoela sartu ziren. Beraien auzoan leku askotako etorkinak zeuden, ez Extremadurakoak bakarrik. Gogoan du bere amak izaraz beteriko saski bat ekarri zuela.\nGurasoek etxe egin berria utzi behar izan zuten Euskal Herrira etortzeko. Bueltatu zirenean gauzak falta ziren eta ez zegoen beraiek oroitzen zuten moduan. Ilusioa zapuztu zitzaiela dio Leok. Han zeudenean hona bueltatzeko gogoa sentitzen zuten.\nPalentziatik Zumarragara nola iritsi ziren\nCelia Rubio Antolín (1940) Cobos de Cerrato, Palentzia, Espainia\nCobos de Cerrato herrian jaio zen, Palentzian. 12 urterekin etorri zen Zumarragara. Bere anaiak soldaduska Loiolan egin zuen, eta Zumarragako lagun handi bat egin zuen: haren bitartez, anaia etorri zen lehenengo. Aitari asko kostatu zitzaion herria utzi eta gainerako seme-alabekin etortzea (ama hila zen ordurako). Bigarren anai bat etorri zen eta pare bat urte beranduago guztiak etorri ziren. Iparragirre kalean topatu zuten etxea. Aitak eta anaia guztiek Orbegozon egiten zuten lan. Etxea erosteko, Orbegozok aurrerapen bat eman zien eta nominatik kentzen zien hilabetero.\nAmona Zumarragara nola iritsi zen\nMaria Gallastegi Parejo (1995) Zumarraga, Euskal Herria\nBere aitaren lanagatik etorri zen amona Zumarragara (Palentziatik). Ez daki euskaraz, txikitan ez zuelako ikasteko aukerarik izan.\nFamilia Urretxura nola iritsi zen\nJon Maia Soria (1972) Urretxu, Euskal Herria\nUrretxun jaio zen Jon. Ama Extremaduratik etorri zen eta aita Zamoratik. Ama 4 urterekin iritsi zen Urretxura, familia guztiarekin. Igartzako baserri abandonatu batean egon ziren bizitzen lehendabizi, geroago Etxeberri auzora joan ziren; bertan auzokide gehienak etorkinak ziren. Aita berriz 16 urterekin etorri zen Zumarragara, anaia batekin, eta Orbegozon hasi zen lanean. Anaiak inprenta bat jarri zuen. Beste anai-arrebak ere Euskal Herrira etorri ziren, gurasoak Zamoran geratu ziren. Jatorrizko herrietan ez zegoen lan askorik, Euskal Herria berriz momentu horretan industrializazio betean zegoen, Orbegozo eta Patricio Echeverria bezalako lantegi handiekin. Gerraren eragina jasandako familia zen Jonena, eta beldur horrek ere bultzatu zituen alde egitera.\n50-60 hamarkadetan, 2.000 biztanle inguru izatetik 12.000 izatera pasa zen Zumarraga. Trena faktore garrantzitsua izan zen, ondo komunikatuta baitzegoen. 4 biztanletik bakarra zen bertakoa, uholde modukoa izan zen. Etorkinen bizitza kasuala.\nBere identitatearekin adiskidetzen\n25 urte ingururekin hasi zen bere identitatearekin adiskidetzen.1997an Euskal Herriko Bertsolari Txapelketa Nagusirako klasifikatu zen eta hori prestatzen ari zela, Bertolt Brecht-en hausnarketa bat irakurri zuen. Orduan lehen aldiz bere familia etorkin bezala ikusi zuen.\nEuskal Herriaren irudi estereotipatua\nEuskaldunen migrazioak aztertu izan ditu Jonek. Euskal Herriari buruz eraikitako irudia ez dela erreala uste du. Historikoki herri irekia izan gara, itsasoaren bitartez batez ere.\nEuskaldunak ere emigranteak izan gara eta garrantzitsua da gure historia jakitea. Ezagutza hori izango bagenu, gaur egungo etorkinak hobeto hartuko genituzke.\nJonen hitzaldien harrena ona\nIkastetxe edo elkarteetan hitzaldiak eman izan dituenean harrera beti oso hunkigarria eta esker onekoa izan da. Nahiz eta gehienek ez duten euskara ikasi, oso harro daude beraien bilobek ikasi dutelako.\nEltziegoko "Abuelari" olioaren aitabitxia izateko proposamena egin zioten. Kontzeptua, izena, eta abar aukeratzen utzi zioten. Bere amonaren familiari olibondoak kendu zizkiotela gogoratu zen eta polita iruditu zitzaion "omenaldi" hori egitea.\n"Eihera" kooperatiba harreman horizontalagoak lantzen\nIñigo Etxezarreta Toca (1995) ,\n"Eihera" kooperatibaren lana zein den azaltzen du. Beraiek sortu duten dinamikak parte hartzaileekiko harremanak horizontalagoak izatea eragin du. Gazte migranteen harrera etxe batean lan egin zuenekoa kontatzen du.\nJon Maia Soria (1972) ,


Irisgarritasuna | Espainiako Senatua\nAzken eguneraketa 21/01/2020\nErabilerraztasunari buruzko aitorpena\nSenatuak badaki aniztasun funtzionala duten kolektibo guztiei webgune instituzionalaren bitartez ematen den informazioa kontsultatzeko erraztasuna ematea garrantzitsua dela eta hala, ahalik eta erabilerraztasun mailarik handiena mantentzeko konpromisoa hartu du.\nInstituzioaren webguneari www.senado.es aplikatzen 1112/2018 Errege Dekretua aplikatuz, irailaren 7koa, sektore publikoko webguneen eta gailu mugikorretarako aplikazioen erabilerraztasunari buruzkoa , azken horren bidez ezarri zen Europako Parlamentuaren eta Kontseiluaren 2016/2102 (EB) zuzentaraua.\nILUNIONen IKT erabilerraztasun ziurtagiria\nWebgune honek ILUNIONen erabilerraztasun ziurtagiria lortu zuen 2019ko martxoan UNE 139803:2012, “Webeko edukien erabilerraztasunerako baldintzak” arauaren arabera. 6 hilero berritzen da ziurtagiri hori. Ziurtagiri horrekin erakusten da AA (A bikoitza) betetzen dela Erabilerraztasun Jarraibideetan W3C ren WAI 2.0 lantaldeak gomendatutakoetan, alegia.\nSenatuaren webguneak 1112/2018 Errege Dekretua irailaren 7koa betetzen du, jarraian adierazitako edukiak beti harekin bat etorriko ez badira ere, ezaugarri bereziak dituztelako:\nZuzeneko multimedia edukiak.\nAldez aurretik grabatutako behin-behineko multimedia edukia, Errege Dekretua indarrean sartu aurretik argitaratutakoa.\nSenatuaren artxibo historikoko edukia.\n1112/2018 Errege Dekretua indarrean sartu aurretik argitaratutako bulegotika-fitxategiak.\nSenatuko Idazkaritza Nagusiak sortutakoak ez diren fitxategiak, webgunearen eremu desberdinetan informazio osagarri modura gehitutakoak.\nAplikatu beharreko prozedura\n1112/2018 Errege Dekretuaren 13. artikuluan\nEstandarrekiko bateragarritasuna eta diseinu bisuala\nWebgune honetako orri guztiek betetzen dituzte W3C ren WAI lantaldeak ezarritako Erabilerraztasun Jarraibideak edo Diseinu Erabilerrazaren Printzipio Orokorrak.\nDiseinu bisuala W3Ck, Kaskadako Estilo-orriei buruz, (3 maila ) (CSS3), emandako gomendioei jarraituz taxutu da. Nabigatzaileak edo nabigazio-gailuak ez badu estilo-orririk jasaten, webgunearen eduki osoa irakurri ahal da egitura-marken bidez.\nWebgune honen diseinu erabilerrazari esker, erabiltzaileak gehien komeni zaion testu-tamaina aukera dezake. Hainbat modutara egin dezake hori, erabiltzen duen nabigatzailearen arabera, edo Ctrl+ eta ctrl- kontrolak erabil ditzake zuzenean.Edukiak gailuaren tamainara egokitzea ahalbidetzen duen web diseinua baliatuz itxuratu da webgune hau eta hala, erabiltzailearen esperientzia hobetzen du.\nWebgune honen edukiren bat erabilerraza ez dela ikusten baduzu edo webgune honen erabilerraztasunaren inguruko zalantzarik baduzu, mezu bat bidal dezakezu honako helbide elektroniko honetara accesibilidad@senado.es. Senatuak zure eskaera aztertzeko eta hobekuntzak ahal bezain laster egiteko konpromisoa hartu du.


Merkatu Plazako takilak - Noticia detalle - Zarautz\nMerkatu Plazako takilak\nZARAUZKO UDALAK TAKILA SISTEMA BERRIA EZARRI DU MERKATU PLAZAN\nZarauzko Udalak, Merkatu Plazako ekoizleekin elkarlanean, takila sistema berria jarri du martxan aste honetan bertan. Leire Aranak (EAJ-PNV) Landa Garapenerako zinegotzi arduradunak azaldu duenez, sistema honen helburua Merkatu Plazako ekoizleen eta bezeroen arteko salmenta harremanak erraztea da: “Takila edo kontsigna sistema hau martxan jartzea landua genuen jada merkatuko ekoizleekin eta, gure asmoa, Merkatu Plaza biziberritzeko proiektuaren baitan ezartzea zen. Baina, pandemiaren ondorioz, proiektu honen exekuzioa urtebete atzeratu da eta ekoizle eta bezeroen artean salmenta bide berriak zabaldu direnez, orain martxan jartzea beharrezkoa ikusi dugu”.\nAranak zehaztu duenez, takila sistema honi esker “Merkatu Plazako ekoizleen bezeroei merkatuan erositako produktuak salmenta ordutegitik kanpo jasotzeko aukera zabaltzen diegu, egunean bertan”.\nFuntzionamendua erraza da: ekoizleak izango dira bezeroei takila hauek erabiltzeko aukera eskainiko dietenak. Ekoizleek euren bezeroekin produktuen salmenta telefonoz edo whatsapp bidez burutuko dute eta ekoizleek takila zenbakia eta takila zabaltzeko kodea emango diete bezeroei. Hauek, egunean bertan, erositako produktua jasotzeko aukera izango dute, ondoen datorkien unean.\nLanda Garapenerako zinegotziak azaldu duenez “momentuz, 8 takila jarri ditugu baina, ekoizleek arrakasta dutela ikusi eta gehiago behar dituztela adierazten badigute, uda garaiari begira beste hainbeste erosiko genituzke. Gainera, sistemaren funtzionamendua baloratzeko aukera paregabea da, ondoren, Merkatu Plaza biziberritzeko proiektuaren baitan sistema hau modu moderno eta egokiago batean nola ezarri aztertzeko”.


ikasbil.eus: Dokuteka: Mata Hari dantzari exotikoa Donostian\nAlberto Santana historialariak aurkezten duen "Baskoniako historia bat" saioko atal honetan, Mata-Hariri buruzko hainbat kontu ezagutuko dugu.\nEsataria.- Donostian babestu ziren errefuxiatuek Gerra Handiari buruzko oso bestelako ikuspegia izan zuten Nafarroako ibarretara joan zirenekin alderatuta. Ahalmen ekonomiko handiko familiak iritsi ziren Donostiara. Haietako askok beren bizilekua Biarritzetik eta Donibane-Lohizunetik Donostiara aldatu zuten. Besterik gabe, udaldia eta itsasoko bainuen denboraldia bertan amaitzeko. Hotel handiek, jatetxeak eta kasinoak “beteta” kartela jarri behar izan zuten abuztu hartan, erabat ohiz kanpokoa izan zena. Hala ere, bezero askok beren egonaldia lau urtez luzatzea izan zen.\nAlberto Santana.- Beraz, Frantziako gobernuak Biarritzeko eta Donibane-Lohizuneko hotelak atzeguardiako ospitale gisa erabiltzen zituen bitartean, Donostiako hoteletan ohikoak ez ziren hainbat bezero erregistratzen ziren, hala nola: politikari oportunistak, mezulari saiatuak, gerrako erreportari faltsuak, militar kamuflatuak eta espioiak.\n1916an, hotel honen bezerorik famatuena Margaretha Zelle herbeheretar dantzari exotikoa izan zen, Mata-Hari izen artistikoaz ezagunagoa. Indonesiatik itzuli zenean, bere ezkontidearekin apurtu eta huts egin zuten tratamendu medikoak zirela-eta semea galdu ondoren, Margarethak bide berri batekin eta Mata Hari bilakatu zen. Dantzari sakratu eta exotikoa, poliglota, seduktorea eta oso gustu garestiak zituena.\nEsataria.- Parisen lilura eta desira handiena eragiten zuen emakumea izatera iritsi zen, glamour gehien zuena. Baina Gerra Handia hasi zenean 40 urte zituen eta bere maitaleen opariak behar zituen bere bizitza-maila altuari eusteko. Eta hori eskandalutzat jotzen zuten beren semeak frontean hiltzen ikusten ari ziren frantziar familiek.\nEspainian egon zenean, ofizial alemanekin oheratuz, Frantziako inteligentziarentzat espioitza-lanak egiten ari zela uste zuen, baina bere buruzagi zen Georges Ladouxek (kontraespioitzako unitatekoak) traizionatu egin zuen. Mata-Hari atxilotzea agindu eta fusilatzea lortu zuen. Harrokeriaz iragarri zuten traizioa egin zuen espioi arriskutsu bat harrapatu zutela, 1916an eta 1917an Frantziako armadak Verdunen izandako porrot lotsagarriak ezkutatzeko.


IRAILAK 7, ERROMA\n— Prest al zaude?\nBaietz erantzun diot gogor plantak eginez. Egia esan, atzoko edari «digestibo» hari buelta eman ezinik nabil oraindik. Nolakoa izan ote zen Txirritaren ajea, zazpi egun eta zazpi gau sagardotegitik irten gabe egin zitueneko hartan? Lortuko al zukeen orduko marka bera San Lorenzoko pizzeria batean?\nErroma erditik goaz apropos. Hiria erakutsi behar omen dit Davidek. Urtu egingo gaitu beroak.\n— Orain dela urtebete lortu nuen gidatzeko karneta.\n— Ez dirudi horren berria zarenik. Egia esan, besteak ez dira zu baino trebeagoak estratan...\n— Motorino batean ibiltzen nintzen lehenago... Inguru hauetan dagoen aldapa batean muturreko galanta hartu nuen arte! Geroztik ez naiz hara arrimatu ere egin. Handik gutxira erosi nuen furgoi hau.\nEsbastika bat, pareta batean.\n— Koliseoa... Ez da egia esaten dena... Piztiek ez zuten kristaurik jaten hor. Presondegiko kontuak dira horiek!... Horra hor gure ibai famatua... Tevere, Tevere! Kaka bezain iluna da garai bateko gardentasuna. Jakingo bazenu zer nolako arratoiak dabiltzan hor... Sekulakoak bota arren, asko maite dut hiri hau... Gorrotoa diot eta maite dut. Ihes egiteko irrika pizten zaidanean konturatzen naiz ezingo nukeela Erromatik urrun bizi.\nTxundituta naukate furgoiaren zarataren gainetik entzuten ditudan azalpenek. Italiar hauen estilora aklimatatu ezinean nabil oraindik.\nBanketxe baten aurrean gelditu gara, nik hala eskatuta. Lira gehiago behar ditut. Davide aldameneko piazza txiki batera bidali du udaltzain batek. Ezin da banketxearen aurrean gelditu. Autoa bigarren ilaran utzi, hiruzpalau egunkari erosi eta capuccino bana hartzera joan gara.\nMusika orrialdeetara jo du zuzenean.\n— Ezkertiarrak omen dira!\nSutan dago. Egunkariek ez omen dakarte ezer gaurko kontzertuaz. Ez gaur, ez atzo eta ez herenegun. Capuccino-a mahaian utzi eta gainetik begiratu ditut neuk ere.\nIl Manifesto. «Made in France» letra lodi-handitan. New York-eko protesta antinuklear baten argazkia tituluaren lagungarri. «... Il promo test atomico di Chirac a Mururoa provoca un'ondata di indignazione in tutto il mondo...».\n— E, Davide! Il Manifesto-k badakar zerbait, baina ez musika orrialdeetan, herriz herriko sailean, «Venezia» atalean: «Il Rock dei Negu Gorriak e il colonnello di Gonzales. Il gruppo basco —scotto processo per aver offeso l'onore al militare spagnolo Rodriguez Galindo, trafficante di droga in Euskadi—, terrà domani un concerto nel centro sociale padovano».\n— Erromakoa ez eta Paduakoa bai...\nGai nagusira jo dut. «A Mururoa la Francia prepara il bis. Proteste globali...».\n— Berandutzen ari da, Garbi. Andiamo!\nVatikanoko txapela ikusten da urrunean.\n— Ezagutzen al duzu?\n— Beldurgarria da hango mugimendua... Nazkagarria benetan. Fartsa hori gertutik ezagutzen dudalako diot.\n— A, bai?!\nSeminarista edo fededuna izandakoaren tankerarik ez du, nire artean.\n— Inguruan jartzen dituzten postuetan estanpak saltzen aritu nintzen bolada batez.\n— Skin-komunista itxura horrekin?!\n— Gurasoei laguntzen, edo?\n— Ez, bestela. Bizi beharra dago!\n— Eta, zer arraio saltzen zenuen?\n— Denetatik geneukan: estanpak, gurutzeak, Aita Santuaren argazkiak... Inozo hutsa da honaino heltzen dena. Aita Santuaren estanpa sinatua eskatzen zutenean, buelta erdia eman, makurtu eta guk geuk egiten genion zirriborroa. Ez uste konturatzen zirenik! Sosak utzi, estanpa bi eskuekin heldu eta lerdea zeriela joaten ziren, irribarretsu, erlikiarik mirakulutsuena eskuratu izan balute bezala. Barra-barra saltzen genuen. Poltsikoa ongi berotuta bueltatzen ginen etxera. Pioi astebete gogor lan eginda irabazten duzun adina sakeleratzen duzu bertan bi ordu pasata. Saltzeko lizentziarik ez genuen. Polizia inguruan ikusten genuenean, dena bi segundutan disimuluan jaso eta ospa. Susmo txarrak hartuta gure atzetik segika hasi zirenean, utzi egin behar izan genion negozioari. Baina, hobe... Kontraesan gutxiago.\nKonparazioak gorrotagarriak badira ere, ezin ditut imajinatu Negutarrak Arantzazuko santuarioaren atarian, Ama Birjinari eskaintza egiteko kandelak saltzen. Ezta Galindok kale gorrian utziko balitu ere!\n— Azken geldialditxo bat. Kamiseta berezi batzuk inprimatu ditugu lagun artean banatzeko. Negu Gorriak-ek eta Banda Bassottik Italian elkarrekin egingo dituzten kontzertuen oroigarri dira.\nGanaduaren feriala eta hiltegia zen Villaggio Globale izenez bataiatutako eraikuntza hau. Sartu eta ezkerrean dagoen zalditegia soilik mantentzen da. Patioan ezagun da: zaldi gorotzez josia dago. Garai batean okupatua, gaur egun subentzionatuta dago hein batean. Panoramika polita ikusten da goian dagoen terrazatik. Izugarria da patioa, San Mames futbol zelaia bezain handia. Lanean ari da jendea. Edarien kaxak deskargartzen ari dira batzuk. Txosnak eta eszenatokia montatzen, beste batzuk. Ñimiñoak dirudite hemendik goitik begiratuta. Eskailarak behera abiatu naizen arte ez naiz konturatu teilatuaren muturrean bandera rossa ajatu eta bakarti bat dagoenik. Daviden hitzetan, bakarra omen da hiri osoan.\nDotore jarria dago zentro sozial gisan egokitu duten etxea. Zinematokia, dantza ikastaroak egiteko gelak, kiroldegia, sukaldea, bileretarako lekua... Ateetako egitarauek iragartzen duten guztia egiten badute, ez dago batere gaizki. Sendoa da eraikuntza. Funtzionarien bulego edo etxebizitzetarako erabiliko zuten garai batean. Auskalo. Beste patiotxo bat ere badu barnealdean. Iturri elegante bat erdian. Tomate frijitu usaina datorkit sukaldetik. Ordu bietan emango diguten bazkaria prestatzen ari dira.\nTxukun eta garbi dago dena. Paretetan dauden pankarta eta afitxak ere kurioso jarriak daude. «Ecco la nostra società. Autogestione. Lavoro. Cultura. Solidarieta», «Cambia di Canale. Costruisci la tua televisione. Basta con le Manipolazione... Per il progetto: Visione Globale», «Exjugoslavia. Genocidi, pulizie, etniche massacri. Diamo spazio alla pace. Comunisti unitari di Roma... Piazza S. Marco». Manifestaldi baterako deialdia dirudi... Egun oso bat beharko nuke hormetan itsatsita dagoen guztia irakurtzeko.\nLuca dator auto gorri batean. Bart gaueko afarian entzun dudanez, kaskamotz tirantedun hau Jituren gremiokoa da, Banda Bassottikoen laguntzaile leiala.\n— Etorri haiz...\n— ... eta banoa. Kamiseta, disko eta gainerako materiala ekarri beharra daukat. Nahi al duzu Managua denda ezagutu? Badugu txoko bat autoan.\nAutoz hamar minutu eginda heldu gara Managuara. Bertso Hop-en bertsio italiarra da denda hau. Ezio delako batek darama negozioaren ardura. Garai batean Euskal Herriko talde ugariren diskoak zituzten apaletan. Baina saltzen zutena ikusita, bertan behera utzi zuten eskaintza. Kortatu eta Negu Gorriak dira garbiketa hari gailendu zitzaizkion bakarrak.\nEzio bera da Negutarrek orain arte Italian egin dituzten birak antolatu eta Esan Ozenkiren diskoak banatzen dituena.\nKamiseta eta CD kaxen artean naramate Villaggio Globalera bueltan.\nSeko gelditu du autoa Lucak. Ateari danbateko bat eman eta kopeta ilunduta atera da.\n— Hi! Zer arraiotan habil! Okurritu ere ez kartel horien gainean ezer jartzea. Gaurko kontzertuaren iragarkiak dituk. Errespeta itzak bihar arte!\nUxatu du. Autoan sartu da berriro. Mutikoa kale kantoitik desagertu den arte ez du arrankatu.\n— Beste musika talde baten kartela jarri nahi zuten gurearen gainean. Multinazionalen esanetan lan egiten duten agentzia hauek kalea beraiena dela uste dute.\nEzaguna egiten zait esaldi hori.\n20 eguneko baraua baino aspergarriagoa egiten ari zaigu arratsaldea. Hiru ordu daramatzagu geldirik, soinu probarako prestakizunak noiz bukatuko zain.\nSakabanatuta dabil taldea. Pintza Lucarekin Managua dendara joana da. «Berehala gatoz» esan eta desagertu dira biak. Zirku politak eskaintzen dituzte elkarri adarra jotzen hasten direnean. Kaki eta Kataren entretenigarri bakarrak suelto dabiltzan zaldien paseoak, oholtza, teknikariaren kaiola jartzen ari diren langileen gorabeherak eta lainoen mugimendua dira.\n— Zer, Davide, zazpi urte aldamioak montatzen eta orain teknikariaren hesi ziztrin hori jartzeko hiru ordu?\n— Ez. Lau.\nEziok koordinatzen ditu teknikarien kaiola jartzen ari diren langileak.\n— Zer da, Ezio? Arazo teknikoak?\n— Orain arte argindarra jartzen nahikoa lan izan dugu. Ez zen behar bezala heltzen... Baina ni oso kezkatuta naukana eguraldia da. Hori ez dago gure esku. Espazio zabalean jotzearena ez dakit ideia ona izan ote den. Laino beltz horiek...\nIñigo eta Anestesia barruko gela batean daude, gitarra eta baxuaren hariak aldatzen eta entseiatzen. Inguruan dabilen zakur etiopiarrari Iñigoren gitarraren kaxa gustatu zaio. Barruko gomaespuma bigunean txistorra bezain kizkur etzan eta gitarra-joleari begira jarri da mimo eske. Iñigok kantu bat eskaini dio amultsuki: «Perro flaco». Tarteka gitarra utzi eta bizkarra igurtzitzen dio.\n— Zer! Nire lagun izan nahi al duzu?\nFermin da gutxien aspertu dena. Etengabe aritu da bazkalostean. Solaskideetariko bat Federico zuen, goizetik hasita bideo kameraren rec botoian itsatsita gelditu den mutil puska. Latinamerikako gerrilaria dirudi itxuraz. Eta hizkerari erreparatuz gero, zer esanik ez. Ongi egiten du mexikarrarena, Fermini «pendejo!» deitzen dionean batez ere. Lagun minak dira, Kortatu garaitik ezagutzen dute elkar. Banda Bassottikoekin Nikaraguan ibilia, hango brigadista lanak utzi zituenean El Salvadorrera jo zuen. Hiru urte egin zituen han. Mexiko ere ezagutzen du. Bertatik etorri berria da.\nMartxo aldean Txiapasera eraman nahi ditu Negu Gorriak eta Banda Bassotti, baina ez dirudi erraza dagoenik. Taldekideak prest agertu diren arren, gauza asko dituzte lotzeke.\nFedericok aipu asko ditu Euskal Herriarentzat. NAEM delakoaz ari zait etengabe. Laudio eta Amurrioko jende bati esker maitemindu omen zen gure herriaz.\nGizon txiki, argal eta beltzaran bat du aldamenean pentsakor. Bibotea urdintzen hasia du. David Villaruel da. Mexikarra. Bere herriari buruzko konbertsaziorik egokitzen ez denean apal-apal jartzen da bazterrean adi, berea ez den mundu arrotzari buruzko iritzia emateak erreparoa emango balio bezala. EZLNrentzat atxikimendu bila etorria da Italiara. Izan ere, Kanpo Harremanetarako ardura darama berak. Datorren igandean izango da zapatistek antolatutako erreferenduma.\n— Nik Tafallako jendearekin dut harremana. Ezagutzen al duzu «La teja de media noche»? Guri asko gustatu zitzaigun.\n— Bai... Kontakizun asko birrargitaratuak ditugu han.\n— Zer moduz doa zuen inkesta hori?\n— Nazio mailan emaitza onak lortu ditugu orain arte. 1.300.000 lagunek eman dio baietza mugimendu zapatistari. Gazteek zer dioten zain gaude, baina oker ez banabil, bi milioi inguru jarriko da gure alde... Niri zenbaki polita iruditzen zait. Nahiko luke erakunde askok babes hori. Nazioartekoari buruz ezin dut gauza handirik esan oraindik. Animotsu eta itxaropenez beteak gaudela.\n— Erabakia gizarte zibilaren esku uzteak izango du, bada, arriskurrik... Batik bat zuen arazoa sufritzen ez dutenen iritzia ere jasotzekoak bazarete...\n— Bai. Baina ezinbestekoa da. Dena den, guk ez dugu bete ezin dugunari buruz galdetzen. Egin ahal dugunaz bakarrik jasotzen dugu iritzia. Ez dugu armak utzi behar ote ditugun galdetu. Ez baititugu utziko. Guatemala, El Salvador eta Nikaraguako esperientziak ikusita, badakigu zer gertatzen den borroka armatua baztertzen denean: errepresioa gogortzen da eta buruzagiak garbitu egiten dituzte. Baina muga erregionala gainditu eta arazo nazionalari heltzea nahi bada, jendea inplikatu beharra dago. Herriekin harremanetan jartzeko modu berri bat da, bestalde... Azken hau zaila da, dena esan beharra dago. Gobernuak Txiapas herrialdeko arazoez bakarrik negoziatu... hobeto esan, hitz egin nahi du... Barkatu. Ez du txintik aditu nahi nazio arazoaz.\nHizketan ari ginela fax bat ekarri diote Fermini. Urriaren 28an egingo den kontzertu erraldoirako afitxa da. Muturra okertu du:\n— Mm! Prezioa jartzea ahantzi zaio Manolo Gili. Beti bada zerbait.\nZuzenketak egiten ari dela La Repubblica egunkariko kazetari bat hurbildu zaio. Musika gehigarrirako elkarrizketa egin nahi dio. Gazteleraz ongi dakien italiarren bat lortu beharra dauka horretarako.\n— Federico, lagunduko al diguzu? Trebea zara bat-bateko itzultzaile gisa.\n— Zenbat ordainduko didazu?\n— ... Broma dela, aizu!\n— La Republica?\nEzaguna zaio Fermini.\n— Egunkari hori ez al da zentrokoa, Federico?\n— Tira, egunkaria berez halakoa da baina gure gehigarrian talde ezkertiar asko ateratzen ditugu.\n— Hori ere egia da. Banda Bassottiri orrialde osoko elkarrizketa eman dion bakarra izan da.\nEtxe atarian dauden plastikozko aulkietan eseri dira. Belarria zorroztu dut neuk ere. Talde gisa orain arte egindakoa azal diezaion nahi du kazetariak. Ferminek Herrera de la Mancha-ko estreinaldia, plazaratu dituzten diskoen, bideoen eta biren berri emanez ekin dio elkarrizketari:\n— «Gora Herriak» biraren amaiera gisan, Kuban jo genuen, «Hautsi ezazu zerorrek blokeoa», kanpainaren barruan. 91+1 urtean —zoritxarreko urtea gure ustez, 92 zenbakia ez dugu aipatu ere egin nahi izaten— kontzertu ugari eskaini genuen Bosgarren Mendeurrena salatuz. Hemen bertan ere izan ginen, Villaggio Globalen. Gero Mexikora joan ginen, Espainiako Gobernuak antolatutako ekitaldien kontrako protesta-kontzertuetan jotzera, Latinoamerikako beste hainbat talderekin batera. Bira hura bukatu bezain pronto EEBBetara jo genuen, Washington DCra. Han pertsekutatu egin gintuen poliziak, CIAk hala aginduta. Hara heldu aurretik esana ziguten, gure militantzia politikoaz gain, Kuban jotze hutsagatik arazoak izango genituela. Fugazi eta Chumbawamba taldeekin batera jo genuen.\nKazetariek gutxitan txunditzen dute Fermin. Ustegabeko aurriritziei eta erantzun zaileko galderei tankera hartua die aspaldidanik. Apenas hausnartzen du esan beharrekoa. Automatikoa du hitz jarioa. Tono berdintsuan azalduko dizu orain arte zenbat disko atera dituzten edota «zuen nazionalismoa ez al da arriskutsua, begira Jugoslavia ohian nola jokatzen duten nazionalistek» komentarioari buruz duen iritzia.\nElkarrizketa bukatzerako Kaki, Iñigo, Pintza eta Anestesia inguruan zituen. David mexikarra ere hurreratu da kazetariak alde egin duenean. Agurtzera dator:\n— Sentitzen dut, tamalez ezin izango dut zuen kontzertuan gelditu, Milanera joan beharra daukat. Ea Txiapaseko kontzertu hori burutzea lortzen dugun... Horretara jarriko naiz Mexikora heldu bezain pronto.\nJituk paketetxo bat luzatu dio Fermini.\n— Tori gure pegatak, bideoa, kamiseta eta azken diskoa.\n— Azkena?! ...benetan?\nBekainak okertu ditu Ferminek. Besteek ere ez dute mexikarraren kezka tonoa ulertu.\n— Baditugu beste batzuk aurretik eginak, baina hemen ez... Ezin dizut besterik eskaini... Baina hau orain dela hilabete gutxi plazaratu genuen...\nTxundituta begiratzen diote, ahozabal. Ez dute Daviden susto aurpegia ulertzen.\n— Ez duzue segitu behar?!\n— Bai! Zer ba?!\n— A!... Azkena ez, baizik eta berriena esan nahi didazu...\n— Bai, bai! Berriena, noski!\nGainerakoek barre algara batekin berretsi dute Ferminek esandakoa, baina pentsakor gelditu dira. Badoa David.\n— Zorte on! Laster arte!\n— Esamoldearen zentzu bikoitz hori ez zitzaidan sekula burutik pasatu ere egin. Espainiera ondo ikasi beharko dugu.\nHerri Urratsen bertsio gautiarra dirudi festa honek. Bost pauso emateko hamar bat minutu behar dituzu. Familiak, gazte koadrilak, txakurrak, haurrak... denak tropelka. Salmenta postuen ilara batek janzten du patioaren ezkerrean dagoen pareta. Pitxiak, bertako produktuak, liburu eta diskoak, atzerrietatik ekarritako jakiak, kamisetak, gozokiak, edariak, ogitartekoak, talde alternatiboen fanzineak, Banda Bassotti eta Negu Gorriak-en kamixeta postua, Euskadi Komitearen mahaia... Tolosako feria baino anitzagoa da ri-rau montatu duten merkatu hau.\nPostuetara hurbiltzen ari den gizon ilekizkur beltzarana besarkatzen ari dira Fermin, Kaki eta Iñigo. Lehenagotik ere patioan dabiltzan gehienekin hizketan jardun du. Aspaldiko laguna dirudi honek ere.\n— Garbiñe, ezagutzen al duzu Mario?\n— Erromako Euskadi Komiteko burua da.\nEuskaraz agurtu nau:\n— Kaixo, zer moduz?\n— Ongi, eta zu?\n— Ongi... Euskaraz hitz solte batzuk bakarrik ikasi ditut oraindik.\nHerrera de la Mancha-ra egindako martxa batetik ezagutzen ditu taldekideak, Irundik irten ziren autobusetariko batean elkarren ondoko aulkietan joatea egokitu baitzitzaien. Geroztik, aukera izan duten guztietan bisita egin diote elkarri.\nMario orain dela hamalau urte heldu zen lehen aldiz Euskal Herrira, oporraldia Donostian pasatzera. «La Salve»ko istiluen ondorio piztu zitzaion Euskal Herria barrendik ezagutzeko irrika.\n— Baina ordurako banuen zuen borrokari buruzko berririk. Italian Carrero Blancori buruz egin zuten filme bat zela medio jakin nuen ETA ere bazela.\n1989an sortu zuten Erromako Euskadi Komitea. Besteak beste, manifestaldiak egin izan dituzte Erromako Espainiako Enbaxadaren aurrean. Josu Muguruza hil zutenean, esate baterako. Eta baita Europako Parlamentuak Eslovenia eta Kroazia aintzat hartu zituenean ere. Euskal Herriarekin berdin joka zezaten eskatzera joan ziren.\nDavide Gridalo Forteko arduradunaren aurrikuspenak beteak ziren gaueko bederatzietarako. 6.000 lagunek pagatu dute sarrera. 7.000 lagun inguru gara guztira. Jendetza kopuruaz gain, tiketaren prezioak harritu nau ni. 5.000 lira besterik ez da behar ekitaldia ikusteko. Alegia... 500 pezeta edo 25 libera! Jaialdiak ekonomikoak izatea aspaldiko legea zutela banekien, baina ez nuen uste horren zifra arriskutsuak erabiltzen zituztenik. Banda Bassottikoen eremuan gaudenez, eta inportanteena azkenerako uztearen ohiturari jarraituz, Negu Gorriak taldeak ekingo dio aurrena.\nKorrika datorkit Fermin:\n— Zer moduz, Garbiñe? Ezin dizugu kasu handirik egin, ikusten duzu zenbat jende etortzen zaigun kasu egitera. Villaggio Globaleko bulegotik nator. Irrati baterako elkarrizketa egin didate telefonoz. Azalduko dizut gero... Moldatzen al zara?\n— Bai, lasai. Mila esker kezkatzeagatik.\n— Ez da ezer, neska!... Beno, kamerinora joan beharra dut. Gero arte!\nGogoz ari dira Negutarrak. Azken diskoko lanek —disko berrieneko lanek, hobeto esan— osatzen dute batik bat kontzertuko gaien zerrenda: «Hiri gerrilaren dantza», «Hitz egin», «Pistolaren mintzoa», «Ez dezagun sal», «Borreroak baditu milaka aurpegi», «Ume hilak», «Ipurbegia», «Bakartia Hondarribian», «Salam, agur», «Itxoiten», «Zipaioen matxinada», «Hipokrisiari stop!», «Aizu!»...\nHotz samarra izan da hasiera. Oholtzara igotzen den lehen taldea izateaz gain, Iñigoren anpliaren kablea eten egin da bigarren kantan, «Hitz egin» delakoan. Baina Ferminek ongi salbatzen ditu era honetako egoerak. Inprobisatzaile ona da: «Berlusconiren boikota izan da, baina kontrolpean daukagu!». Italiako guztiahaldunaren izena aipatze hutsak kardiako jarri ditu aurrealdeko gazte guztiak.\nPatio erdian nago ni. Txosnaren eta Gridalo Fortekoen postuaren ondoan. Sekulako gerra dut mandeuli gogaikarri batekin.\nKontzertuari so ez dagoen jendeari begira nengoela kaka zapaldu dut. Barre egin dit Galderrek:\n— Ez zaitez horrela jarri. Zorte ona ekartzen duela diote Negutarrek...\n— Niri, ordea, ez zait batere seinale ona iruditzen.\nFerminek Chirac-en froga nuklearraren kontrako gaitzespena bota duenetik Euskal Herrian gaudela dirudi. Abesti batetik besterako tartean «Independentzia» eta «Euskal Herria askatu» bezalako esloganak entzuten dira.\nKakik elektrokutatzen ariko balira bezala ematen dio gitarrari. Ikusgarria da hatzen abiadura. Anestesia eta Iñigo elkarri begira daude, bion musika-tresnen sinkronia hizketaldi dutela. Gozatzen ari dira.\nBortitz egin dira Ferminen dantzak. Belaunikatu egin zaigu. Bi eskumuturrak gurutzatuta ditu aurpegiaren parean. Ukabilak estu, begiak itxita. Oinazearen keinua. Atzetik kolpatuko balute bezala mugitzen du bizkarra, esku gurutzatuak askatu gabe... Imajina beltzak datozkit burura, gure herrian ohikoa izan den krudelkeria... Oilo-ipurdia jartzen ari zait.\n«Independentzia!» oihukatzen du jendeak, ukabilak altxata.\nBisera bat bota diote Iñigori. Kanta batetik besterako tartea egin dutenean, aguro makurtu eta jantzi egin du. Irribarrez begiratzen die oparia egin diotenei.\nBisen garaia heldu denean konturatu naiz benetan non gauden. «Hator, hator» kanta bukatu bezain agudo, txosnetan eta pitxien postuetan zegoen jendea eszenatokira hurbiltzen hasi da, baina ez bis gehiago eskatzeko.\nFedericok bideoaren rec botoiari itsatsita jarraitzen du eszenatokian.\nOso onak dira Bassottitarrak. Ezagunak zitzaizkidan, baina orain arte zuzenean ikusi gabeak nituen. Musikak baino, jendea hunkitzeko duten arteak txunditzen nau. Ikurrina haizatuz egiten duten «Euskadi eta askatasuna» eta Kortaturen «Zu atrapatu arte» abestien bidez atxiki zaizkigu gaur. Azken hau Ferminekin kantatu dute, noski... Eta baita lehen ilaretako jende guztiarekin ere.\nAtzealdekoek lortu dute azkenean «Carabina 30-30» kanta dezaten. Emanaldia hasi denetik eskaera hori besterik ez nuen entzuten. Diskoan Ferminek grabatu zuen kantuaren ahotsa, baina gaur ez da animatu. Ez omen da letrarekin gogoratzen. Hau ere buruz daki jendeak.\n— Que viva Zapata, cabroneeees!\nHizlari batek hartu du mikrofonoa. Adi dago jendea. Trebea da jendaurrean.\nIkusleak partisanoen istoriotxo batekin hunkitu ondoren, Bassottitar bakoitza bere postuan jarri da berriz. Banengoen ba ni, nire artean, «Bella Ciao» kantatu gabe ez zirela joango. Hizlariak eman die tonoa. Inguruko haur guztiak, gurasoak eta kabitu zitezkeen lagun guztiak eszenatokira igotzen hasi dira bat-batean. Lehertuko dute oholtza! Besoa goratuta ari dira, ozen eta indartsu, baita bost urteko haurrak ere.\nEl Salvadorreko Plaza Civica etorri zait gogora, Monseñor Romeroren hileta sarraski bilakatu zeneko leku hura. Iaz, hauteskunde kanpainaren egunik seinalatuenean, FMLNren aldeko atxikimendua eskatzeko erabili zuten gune bera. Banda Bassotti eta Negu Gorriak ere han ziren. Gainerako talde, erakunde eta hizlariekin batera, bertara bildutako 70.000 lagunei beren elkartasuna musikaren bidez agertu nahian.\nItalieraz eta euskaraz kantatuta zer arraio ulertuko ote zuten galde lezake baten batek. Cumbia gustoko duenari rap, hip-hop eta ska doinuek dantzarako gogoa piztu ote diezaioketen. Gezurra badirudi ere, hizkuntza eta erritmo bera eginda baino komunikazio hobea lortu zuten egun hartan. Erresistentziaren sinboloa den «Bella Ciao» eta «Carabina 30-30» abestien bertsioak elkarrekin joz apurtu zituzten distantzia guztiak. Kolore guztietako banderak haizatuz, txalo eta onespen oihuez bete zen plaza. El Salvadorreko abertzaleek burkidetzat dituzte geroztik. 8.000 kilometrotara dauden herkidetzat.\nEgundoko zaparradak zapuztu du Banda Bassottik despedidan jarri duen giroa. Berehala hustu da Villaggio Globaleko patioa. Gu furgoiaren ondoan harrapatu gaitu ekaitzak. Eskerrak.\n— Zer iruditu zaizu Mario? Ikaragarria iruditzen zaigu guri. Iaioa da istorioak kontatzen...\nFurgoiaren atea jo digu baten batek. Zein ote den ezin diogu tankera hartu. Kanpotik zipriztinduta daude kristalak, lurrunduta barrendik.\n— Ireki ezazue, dena delako hori ito baino lehen!\n— Mario! Blai eginda zaude! Sar zaitez! Momentu egokian heldu zara, zuri buruz hizketan ari ginen. Kontatu al diozu Garbiñeri carabinieriekin izandako istilua?\n— Ez dugu denborarik izan... Agurtzera nator, lagunok. Joan beharra daukat. Neskalaguna zain daukat aspaldidanik.\n— Pena da... Konta iezaguzu istorio hori berriz, oso gainetik bada ere! ETAk Erroman jarri zituen leherketen ondorioz atxilotu egin zintuen poliziak. Komisaldegian zegoen carabinierietariko bat zure auzokidea zen... Segi!\nNegutarren barre algarek ez didate ongi aditzen uzten.\n— 92an gertatu zen. Goizean goiz carabinieriak etorri zitzaizkidan, etxea miatu behar zidatela esanez. Arma eta leherkari bila omen zebiltzan. Komitekoa nintzela eta nik ez dakit zer kontu aitzakiatzat hartuta, komisaldegira eraman ninduten, zeldetara zuzenean. Bertan hiru bat ordu neramala, funtzionarien txanda aldaketa egokitu zen. Jaitsi da zeldetara zaindari berria: «Kaixo!.. Zer dela eta, zaude hemen?». Nik apal-apal erantzun nion, inozo aurpegia jarriz: «Zure lankideek ekarri naute, baina egia esan, ez dakit zergatik». «Nola ez dakizula zergatik?! Zein auzotakoa zara?» berak. Torre Spacatta auzokoa naizela erantzun nion. «Ezagutzen dut! Lagun asko dut han». Bere lagunetariko bat nire bizilaguna zela konturatu ginen. Kontu kontari hasi ginen berehala, lagun amankomun haren istorioak gogoratuz. Bertan atxilotuta zegoen jendeak harrituta begiratzen zigun, gure barre algarekin txundituta. Halako batean, esaten dit: «Beno! Oso ongi pasatu dut zurekin. Tori zure karneta, joan zaitezke. Ea beste batean berriro topo egiten dugun!». «Ez dadila behinik behin hemen izan!» erantzun eta korrika alde egin nuen. Etxera heldu nintzenean, ama izututa zegoen. Carabinieriak deika eta deika aritu ziren. Ihes egin nuela esan zioten gajoari.\nOrdu bata inguru da. Ateri dago, baina fresko. Bagoaz, baina ez lotara. Kooperatibaraino joan, han deskargatu eta etxerainoko bidea egin beharrean gaude oraindik. Ohean sartzerako ordu bi t'erdiak. Txirritaren orduak.


Hona hemen ekintzaile bat... Lumiere&Lumiere - Fundación Gaztenpresa\nPosible al da betiko bideoklub batek Interneten garaian bizirik irautea? Oso pertsona gutxik erantzungo lukete baietz; baina, urteetan zehar ehunka enpresa sortzen lagundu ostean, ilusio bat modu egokian planteatu, aztertu eta babestuz gero, hark aurrera egin dezakeela erakutsi digu gure esperientziak. Gure lehen galderari “baietz” erantzungo lioketen pertsona horietako bati, Iñigo Libanori, adibidez, ondo atera zitzaion. Lotura digitalen eta espazio birtualen garai hauetan, gune fisiko batek asko eskain zezakeela pentsatu zuen, eta Lumiere & Lumiere sortu zuen.\nBideoklub bat baino askoz gehiago.\nParis, 1895eko abendua. Pelikulak 46 segundo bakarrik irauten zuen. Geldirik zegoen tren batekin hasten zen, eta kamerarekiko angelu diagonalean agertu eta pantailaren ezkerraldetik desagertzen zen. Legendaren arabera, ikusleek beldurtuta oihu egin zuten, eta batzuek aretotik ihes egin zuten. Erregistro historikoa duen pelikula baten lehen proiekzioa izan zen, eta Auguste eta Louis Lumière anaiei eskertu behar diegu. Bilboko Belostikaleko 11. zenbakian (hirigune historikoaren erdian) dagoen gune eder horrek bi aitzindari horiek omentzen ditu. Ez da Lumière anaien lehen proiekzio hori eman zen Salon Indien du Grand Café aretoa, baina zinema xede duen gune horretan kafea eta tea har daitezke, eta pelikulekiko maitasun-giro kutsakorra nabari da. Bertan, hitzaldiak eta hizketaldiak egiten dira, proiekzioak eskaintzen dira eta film laburren lehiaketa bat antolatzen da. Eta hori guztia leku eder batean, adituen arabera, ezinbestekoa Bizkaiko hiriburuko zinemazaleentzat.\n«Gozatzeko aukera eskaini nahi dugu, zinema maite dutenen gozamenerako eta horiek elkarrekin harremanetan egoteko pentsatutako ingurune atsegin batean, etengabe aldatzen ari den baina beti Zinema protagonista duen agerlekuan». Horrela deskribatzen du Iñigo Libanok. Hura ere Gaztenpresara hurbildu zen bideoklub klasiko bat kafetegia eta liburutegi espezializatua barne hartuko zituen zinemazaleen topagune bihurtzeko ideiarekin. Izan ere, zinema kultura zabaltzeko baliabide gisa hartuko zuen eta bideokluben tradiziotik onena jasoko zuen leku bat sortu nahi zuen Iñigok. Nola lortu duen jakin nahi baduzu, ikus ezazu ikus-entzunezko formatuan. Pelikulekiko maitasuna arnasten den gune horretara gerturatuko zaituen bideo hau ikustera eta, jakina, zure negozio-ideia abiarazteko asmoa baduzu, gure laguntza guztiz doan eskatzera animatzen zaitugu. LABORAL Kutxaren gizarte-ekintzaren parte garen aldetik, hasierako unetik zuri laguntzea dugu helburu, finantzaketa berezia eta gure profesionalen laguntza ordainezina eskainiz. Hemen gaituzue.


Alde Zaharra eta San Juan inguruko balkoi zein leihoak apaintzeko gonbidapena – Irunero\nPosted on 2020(e)ko ekainak 17 2020(e)ko ekainak 18 by Irunero\nSan Pedro eta San Martzial jaien atarian, Alde Zaharra – San Juan auzo elkarteak auzoko balkoi eta leihoak apaintzeko lehiaketa antolatu du. Jaien inguruan auzoan antolatzen den era honetako lehen lehiaketa da eta 2020. urtean hiriko jaiak auzoan eta etxetik ospatzeko proposamena luzatu nahi da lehiaketaren antolaketaren bitartez. Horrela, auzo elkartetik bizilagun guztiei lehiaketan parte hartzera animatzen dituzte.\nAlde Zaharra eta San Juan elkarteko kideek azaldu dutenez, azken hilabeteetan zehar bizitako osasun krisialdiaren ondorioz, etxeetako leiho eta balkoiak txalo, musika eta mezu ezberdinez bete dira. Oraingoan eta hiriko jai ezohiko batzuen ospakizuna medio, balkoi eta leihoei protagonismo berezia eman nahi zaie berriro, auzoko kaleak apaingarri eta jai giroz betetzeko.\nLehiaketan izena emateko modu bakarra egongo da, hau da, ekainaren 20tik 25era bitarte email bat bidali behar da aldezaharrasanjuan@gmail.com helbide elektronikora. Mezuan lehiaketan parte hartuko duen balkoi edo leihoaren argazkia atxikitzeaz gainera, lehiaketan parte hartu nahi duen pertsonak bere izen-abizen, etxearen helbidea eta telefono zenbakia zehaztu beharko ditu.\nLehiaketako irabazlea hautatzerako orduan, material birziklatuen erabilera kontutan hartuko da. Hala ere, parte hartzaileek haien leiho eta balkoiak nahi duten moduan apaintzeko askatasun osoa izango duten, beti ere, ingurugiroa, hau da, kaleak eta bizilagunen etxeak errespetatuz eta segurtasuna bermatuz. Irabazlea hautatuko duen epaimahaia hiru pertsonek osatuko dute, apaintze lanetan aditua den pertsona bat eta auzo elkarteko bi ordezkarik eta erabakiak zein bozketak ate itxiekin egingo dituzte.\nBalkoi eta leihoak apaintzeko auzokideek egindako lana epaitzerako orduan hainbat irizpide kontutan hartuko dira. Batetik, konposizioaren originaltasun eta sormena aztertuko dira. Hortaz gain, apaingarrien kalitatea, osotasunaren armonia eta diseinua eta lanarekiko fintasuna ere balorazioa egiterako orduan kontutan izango dira.\nLehiaketak kategoria bakarra izango du, balkoi eta leiho onena, baina, epaile taldeak behar adina aipamen berezi egiteko aukera izango du. Hortaz gain, lehiaketako parte hartzaileen artean auzoko merkataritza guneek prestatutako sariak zozketatuko dira. Auzoko merkatariek eskainitako sariak banatzeko zozketa ekainaren 28an egingo da, eta, streaming bidez, sare sozialetan ikusgai egongo da.\nEpaimahaiaren erabakia lehiaketari dagokionez eta sari banaketa ekainaren 29an egingo da. Sari banaketa irabazleei aurretik jakinaraziko zaien egun, ordu eta lekuan egingo da. Horretarako, auzo elkarteko kideak telefonoz edo posta-elektroniko bidez irabazleekin kontaktuan jarriko dira. Dena dela, epaileek ezarritako kalitatezko oinarrizko mailak bermatu ez direla adosten badu, sariak eman gabe geratu daitezke.\nLehiaketan parte hartzeko pausua ematen den unean, parte-hartzaileak lehiaketako parte hartzea zehazten dituen oinarri guztiak onartzen ditu. Hortaz gain, automatikoki auzo elkarteak baimena izango du irabazlearen izen-abizenak eta balkoi edo leihoaren argazkia zabaltzeko, lehiaketaren ebazpena publikoki ezagutarazteko eta sare sozial zein prentsaren bitartez partekatzeko aukara izango du.\n2020ko San Pedro eta San Martzial jaietako balkoi eta leiho apaintze I. lehiaketan parte hartzeko ezaugarri nagusia auzoan bizitzea izango da. Elkartetik zehaztu denez hauek dira auzoa osatzen duten kaleak: Aldapeta, Pikoketa, Joaquin Gamon, Berrotaran, Fueros, Legia, Nagusia, Fermin Calbeton (1-5), Eliza (2-6), Arbelaitz, Leon Iruretagoyena, San Juan plaza, Prudencia Arbide, Señor Aranzate, Eguzkitzalea (2-18), Eguzkitza, Jesus, Larretxipi, Sargia, San Marcial, Peña, Contracalle, Travesia, Urdanibia plaza, Juncal (6-12), Pelegrin de Uranzu, Papinea, Pedro de Irizar, Salvador Etxeandia, Korrokoitz Santa Elena eta Ermita (2-48).\nPosted in BerriakTagged Alde Zaharra, Balkoi, irun, irunero, lehiaketa, Leiho, San Juan\nAlardea bertan behera, baina, ez historian lehen aldiz


Zuhatzu-Arteagabeitiako kaleak berriro urbanizatuko ditu Barakaldok - Deia\nForudunak, Santo Domingo Guzmán eta Manel de Falla\nZuhatzu-Arteagabeitiako kaleak berriro urbanizatuko ditu Barakaldok\ndeia.eus 24.09.2020 | 18:27\nBARAKALDO. Barakaldoko Udalak 440.000 euroko aurrekontua bideratuko du Zuhatzu-Arteagabeitia auzoko hiru kaleak berrurbanizatzeko lanak aurrera eramateko. Konponduko diren kaleak Forudunak, Santo Domingo Guzmán eta Manel de Falla izango dira.\nZehazki, kaleen diseinua gaurkotuko da, hiriko kale berriztatuen itxurarekin bateratuaz. Horretarako, zoladura eta argiztapena hobetuko dira eta, zenbait kasutan, aparkalekuetako tokiak ugarituko.\nHorrek esan nahi du, oraingo espaloiak eraitsi, euri-uren, ur zikinen, argiztapenaren, hornikuntzen eta telekomunikazioen sareak berritu eta Forudunak eta Santo Domingo de Guzmán kaleak asfaltatu egingo dituztela. Kale berrietan Barakaldo motako harlauza hidraulikoa jarriko da, bi tonalitateetan. Harlauzak ez-labaingarriak izango dira.\nAPARKATZEKO TOKI GEHIAGO\nForudunak eta Santo Domingo Guzmán kaleetako aparkalekuetan norabidea aldatzea aurreikusten du proiektuak, aparkalekutik segurtasun handiagoz irteteko. Horrez gainera, Ekonomia kaleko aparkatzeko toki kopurua handituko da, gaur egun linean dauden tokien antolamendua aldatu eta bateria zeihar bihurtuz.\nInguruko argiztapena ere berrituko da, argi efizienteagoak jarriz. Manuel de Falla kaleko aginte koadroaren ordez beste bat ipiniko da.\nForudunak kalean farol berri bat ipiniko da zuhaiztiaren aldamenean, orain espaloian sortzen den gune iluna argitzeko.\nHIRI ALTZARI BERRIAK\nHiri altzariei dagokienez, bost paperontzi berrik osatuko dituzte lehendik daudenak. Horrez gainera, edateko ur sare berria baliatuko da Santo Domingo de Guzmán eta Forudunak kaleen artean dagon plazatxoan iturri bat jartzeko. Partxis eta xake-joko mahai bana jarriko dute, jesarleku eta guzti.\n"Irrikaz daude auzoko bizilagunak lanak amaituta ikusteko. Jarduna erabatekoa da, Eguzkiagirreko arrapala mekaniko berriek ingurunearekin bat egiten duten hiru kale horien barrualdea eta kanpoaldea berrituko baita", azaldu du Hiriko eta Auzoetako Lan eta Zerbitzuen Kudeaketa Arloko Jon Andoni Uria zinegotziak.\nBI-3621 errepidea Gordexola eta Zalla artean konpondu du Aldundiak.\n200 ekitaldi baino gehiago ondarea ezagutzeko urrian.